
Litere şi Filozofie (Ferrara). A publicat traduceri din Hobbes şi 
Rousseau, precum şi studii de teorie politică şi istoria ideilor, în 
special asupra secolelor XVII-XIX. Prima sa carte, De la teolo¬ 
gia puterii absolute la fizica socială (ALL, 1998), este o explorare 
tematică a teoriei contractului social de la Hobbes la Rousseau. 
Prima ediţie a cărţii Filozoful crud: O istorie a canibalismului 
(Humanitas, 2003), o analiză a unei teme uitate din teoria drep¬ 
tului natural, a primit premiul pentru cea mai bună carte de 
ştiinţe umaniste ( exaequo ) al Asociaţiei Editorilor din România. 
Versiunea americană a acestei lucrări, publicată în 2009 la Prince- 
ton University Press, a fost recenzată, printre altele, în Times 
Higher Education, LosAngeles Revietu ofBooks şi London Review 
ofBooks. între 2008 şi 2011 a fost şeful Cancelariei Prezidenţiale, 
iar între 2011 şi 2016 a fost ambasador al României în Finlanda 

ÎN LOC DE INTRODUCERE 


în Manifestul Partidului Comunist (1848) găsim ur¬ 
mătorul rând: „De la fiecare după capacităţi, fiecăruia 
după nevoi!“ Este chintesenţa socialismului radical al 
lui Karl Marx şi al lui Friedrich Engels, un principiu 
pe care şi l-au asumat statele totalitare ale secolului XX. 
Expresia este celebră. Şi totuşi, mai bine de o treime din¬ 
tre americanii chestionaţi pentru un studiu efectuat 
de cercetătorii de la Columbia University sunt de pă¬ 
rere că formularea respectivă se găseşte în... Constitu¬ 
ţia Statelor Unite ale Americii. 

> 

Ignoranţa alegătorilor este şocantă. O avalanşă de 
studii o dovedesc. Majoritatea alegătorilor din Statele 
Unite nu ştiu care sunt cele trei puteri enumerate de 
Constituţie. Mulţi nu cunosc numele celui care îi re- 

y y 

prezintă. Unul din zece nu îşi aminteşte nici măcar 
cuvintele imnului naţional. 

y 

în momentele lor de sinceritate, politicienii recu¬ 
nosc aceste lucruri. Pentru Winston Churchill, „cel mai 
bun argument împotriva democraţiei este o discuţie 
de cinci minute cu un alegător oarecare". 

Pentru cazul României, nu am găsit studii sistema¬ 
tice cu privire la ignoranţa alegătorilor. Am ajuns în 
acel punct al declinului în care nici măcar nu ne mai 


7 



uităm în oglindă înainte de a ieşi în piaţa publică. 
Deducem însă, din puţinele informaţii disponibile 
din anchetele culturale, că situaţia este mai rea decât 
în Statele Unite sau Europa de Vest. Suntem ţara cu 
cel mai mic consum cultural din Europa. 

Majoritatea românilor nu au cumpărat nici o carte 

în ultimul an. Si nici nu au citit vreuna. Intr-un son- 
> 

daj recent despre „cel mai admirat intelectual" din 
România, cei mai mulţi l-au indicat pe... Victor Ponta. 
Drept este că răspunsurile au fost foarte dispersate, 
probabil din cauza confuziei cu privire la termenul „in¬ 
telectual". Câştigătorul a avut doar 6%. Insă acesta nu 
este un motiv de consolare. Emil Cioran este admirat 
de tot atâţia români (2%) ca şi Călin Popescu-Tăriceanu. 
Titu Maiorescu, Mircea Eliade sau Constantin Noica 
sunt nominalizaţi, fiecare, de tot atâţia români (1%) câţi 
i-au nominalizat pe Ion Tiriac, pe Mircea Badea sau 
pe Dacian Cioloş. 

Cartea aceasta a apărut datorită lui Gabriel Liiceanu, 
care, într-o discuţie la Grupul pentru Dialog Social, a 
remarcat nivelul îngrijorător de scăzut al cunoştinţe¬ 
lor despre democraţie. Mulţi oameni nu ştiu ce este 
acela un parlament, ce este separaţia puterilor sau care 
este rostul unui preşedinte. Şi totuşi votează. Sau nu, 
pentru că nici măcar nu-şi dau seama de ce ar avea vreo 
importanţă pentru ei aceste lucruri. Pot să scriu o in¬ 
troducere, pe înţelesul tuturor, despre democraţie? - 
m-a întrebat Gabriel Liiceanu. 

M-am gândit. Şi apoi i-am spus că da. 

UNUL, PUTINI, SAU MULŢI? 

3 5 3 5 


Vechii greci aveau o minte logică. Ei s-au întrebat 
cu privire la ce este important într-o cetate. Iar unul din¬ 
tre răspunsurile lor a fost: numărul celor care conduc. 

Avem trei posibilităţi: unul, puţini sau mulţi. Acolo 
unde conduce unul, regimul politic se numeşte MONAR¬ 
HIE (monos - singur + archon - conducător). Regimul 
unde conduc cei puţini este o ARISTOCRAŢIE (aristos - 
cel mai bun, nobil + kratos— putere). Iar regimul unde 
conduc cei mulţi, întregul popor, este o DEMOCRAŢIE 
(demos - popor). 

Aceasta este o împărţire elementară, care este folo¬ 
sită (cu unele variaţii) de marii gânditori ai Antichităţii. 
Un filozof al secolului XX, Alfred North Whitehead, a 
afirmat că „întreaga istorie a filozofiei occidentale este 
o notă de subsol la Platon“. Ar fi putut adăuga şi ştiin¬ 
ţele politice. împărţirea tripartită a regimurilor politice 
este la temelia TEORIEI POLITICE. în termeni moder¬ 
ni, am spune că aici avem sursa unei discipline care se 
numeşte, în universităţile timpurilor noastre, POLITICĂ 
COMPARATĂ. 

Chiar atunci când oamenii obişnuiţi vorbesc, astăzi, 
despre politică, ei folosesc, fără ca neapărat să ştie acest 
lucru, tot cuvintele autorilor Antichităţii greco-romane. 

Un PREŞEDINTE este, în latină, „cel care stă în frunte 
(într-o adunare) 11 ( pre-sidere ). CANDIDATUL era cel care 
a îmbrăcat toga candida (un veşmânt alb pentru că era 
dat cu cretă şi care era simbolul celor care umblau după 
voturi în Roma antică). CETĂŢEANUL era acela care, la 
romani, avea statutul legal de locuitor la oraş ( civitas ). 
Chiar cuvântul nostru POLITICĂ provine din acela cu 
care grecii desemnau un oraş-stat {polis) precum Atena. 


io 



UN REGIM RĂU, SAU BUN? 


Grecii făceau o mare deosebire între regimurile bune 
şi regimurile rele. Pentru noi, „bun“ sau „rău“ sunt ter¬ 
meni subiectivi. N urnim „bun" ceva care ne place nouă 
înşine, chiar dacă altcuiva acel lucru i se pare „rău". Insă 
pentru învăţaţii greci ceva „bun" se deosebea de ceva 
„rău", pentru că cele două aveau naturi diferite. 

Astfel, regimurile bune sunt regimurile în care con¬ 
ducătorii conduc în interesul public. In schimb, în re¬ 
gimurile rele conducătorii conduc în propriul interes. 
In regimurile bune, cei care guvernează respectă legea. 
In regimurile rele, se guvernează în dispreţul legii. 

Grecii au găsit şi nume pentru aceste regimuri. Ştim 
deja că regimul în care unul guvernează bine se nu¬ 
meşte „monarhie". Regimul în care unul guvernează 
rău se numeşte TIRANIE (de la tyrannos, un termen care 
în greaca veche îl desemna pe şeful facţiunii populare 
din cetate). Mai ştim că regimul unde cei puţini şi buni 
guvernează se numeşte ARISTOCRAŢIE, dar regimul în 
care cei puţini şi răi guvernează se numeşte OLIGARHIE 
( oligos — puţin). 

Dacă regimul bun, unde conduc cei mulţi, se nu¬ 
meşte „democraţie", atunci cum se numeşte regimul 
rău unde conduc cei mulţi? Tot democraţie. Platon, în 

celebrul său dialog Republica, ne explică. Democraţia 
este un regim dublu: cel mai rău dintre regimurile 
bune şi cel mai bun dintre regimurile rele. Este un re¬ 
gim al EGALITĂŢII între cetăţeni, unul în care fiecare 
este liber să facă ce vrea, iar autoritatea este dispreţuită. 
Chiar şi animalele, scrie Platon, umblă pe drum mân¬ 
dre, cu capul sus, şi nu se dau la o parte din faţa nimănui. 

Realitatea este că, pentru cei mai mulţi autori de di¬ 
naintea timpurilor moderne, democraţia este un regim 
instabil, dacă nu imposibil. Acest principiu al liber¬ 
tăţii, asa cum este el înţeles de oamenii de rând, con- 
duce la anarhie (a - fără + archon — conducător). Pentru 
noi, acum, Atena este cetatea greacă prin excelenţă, unde 
artele si ştiinţele au avut o dezvoltare extraordinară. 

ii i 

Insă pentru cei din vechime, care trăiau într-o lume 
strict ordonată ierarhic, era greu de imaginat un regim 
în care cei mulţi şi mediocri îi conduc pe cei buni (prin 
definiţie, cei buni sunt puţini). Iată de ce din Antichi¬ 
tate şi până la sfârşitul secolului al XVIII-lea, admira¬ 
ţia învăţaţilor s-a îndreptat către Sparta, cetatea brutală 
a luptătorilor de la Termopile, bătălia istorică în care 
300 de spartani au rezistat până la ultima suflare uri¬ 
aşei armate de un milion de soldaţi cu care regele Persiei 
plănuia să invadeze Europa. Multe teorii despre demo¬ 
craţie au fost, paradoxal, dezvoltate de adversarii săi. 

ÎN CĂUTAREA DEMOCRAŢIEI 

> 


Unul dintre textele interesante ale Antichităţii este 

> 

un scurt document intitulat Constituţia atenienilor. Un 
timp i-a fost atribuit - eronat - lui Xenofon, însă acum 
autorul său real, anonim este descris drept Bătrânul 
Oligarh. Este un adversar al democraţiei, însă unul in¬ 
teligent. De la el aflăm că cetatea democratică este ca¬ 
racterizată de o tensiune permanentă între cei mulţi 
şi cei puţini. In zilele noastre am vorbi despre un con¬ 
flict între ELITE şi MASE. Dacă am fi marxişti, am spune 
că avem de-a face cu un conflict între CLASELE SOCIALE. 

Bătrânul Oligarh mai observă ceva. Este drept ca cei 
mulţi să conducă la Atena, în condiţiile de atunci. Ce- 
tatea era o mare putere maritimă, iar pe navele de co¬ 
merţ si de război erau oameni liberi. Iată de ce ei au 
» > 

dreptul, mai mult decât cei bogaţi sau nobili, să de¬ 
cidă mersul treburilor publice, ca „magistraţi” (terme¬ 
nul, la originile sale, desemnează aproape orice fel de 
oficial, nu neapărat pe aceia din sfera judiciară). 

Democraţia nu se dezvoltă oriunde şi oricum. Regi¬ 
mul democratic atenian a rezistat mai puţin de două 
secole, din 510 î.Cr., când a fost alungat tiranul Hippias, 
până în 323 î.Cr., când Atena şi celelalte cetăţi greceşti 
sunt îngenuncheate de Alexandru Macedon. Oricum, 





ceea ce grecii înţelegeau prin democraţie era ceva diferit 
de regimurile pe care le cunoaştem astăzi. Femeile nu 
aveau practic nici un drept politic, iar sclavia era o 
instituţie acceptată de societate. In istoria modernă, 
abia în secolul al XlX-lea apar state care, cu îngăduinţă, 
pot fi numite democraţii. 

Chiar si astăzi, democraţiile veritabile sunt în mino- 
ritate între statele lumii. In ultimul Indice al democra¬ 
ţiei (2015), doar 20 de state (printre care Norvegia, pe 
primul loc, Noua Zeelandă, Canada, Elveţia, Statele 
Unite) sunt desemnate ca DEMOCRAŢII REALE. Doar 9% 
din populaţia lumii trăieşte într-un asemenea regim. 
Alte Ş9 de state (39% din populaţia globului) sunt nu¬ 
mite DEMOCRAŢII imperfecte. Aici avem exemple di¬ 
verse, de la România sau Panama la Papua-Noua Guinee 
ori Zambia. Alte 36 de state (18% din populaţia mon¬ 
dială) sunt clasificate drept REGIMURI HIBRIDE, iar 52 de 
state (34% din populaţie) sunt REGIMURI AUTORITARE. 



CE EXPLICĂ DEMOCRAŢIA? 

» 


Adevărul este că nu ştim exact care sunt CONDIŢIILE 
generale în care un stat devine democratic sau menţine 
acest fel de regim. Există diverse teorii. 

Una dintre acestea scoate în evidentă rolul BUNĂ- 

» 

STĂRII MATERIALE. O democraţie săracă lipită pămân¬ 
tului este greu de imaginat. Ascensiunea naziştilor în 
Germania, în anii ’20-’30, care a dus la distrugerea in¬ 
stituţiilor democratice, s-a făcut pe fondul unei crize 
economice profunde. Se consideră astăzi că democra¬ 
ţia este imposibilă în ţările cu un venit pe cap de lo¬ 
cuitor mai mic de 5.000 de dolari pe an. 

Alte teorii subliniază rolul CULTURII POLITICE din 
societatea respectivă. Un alt autor faimos care a scris 
despre democraţie este Alexis de Tocqueville. Cartea 
sa principală se numeşte Despre democraţie în America 
(1835). Călătorind în Statele Unite, el a observat „mora¬ 
vurile” americanilor de rând. Pentru Tocqueville, aşa¬ 
dar, democraţia nu este doar un regim politic, ci şi o 
STARE SOCIALĂ. Altfel spus, contează elemente cum ar 
fi EDUCAŢIA sau VALORILE DEMOCRATICE. 

In sfârşit, există teorii care consideră democraţia ca 

fiind mai înainte de orice un set de INSTITUŢII si de 

> > 

REGULI. în traducere, o CONSTITUŢIE anume. în linii 
mari, ca să fie democratic, un stat modern trebuie să 
întrunească un număr de condiţii: să cultive respectul 
faţă de lege, să aibă alegeri corecte şi să aibă o economie 



ÎN BAZARUL REGIMURILOR POLITICE 


Democraţiile sunt, aşadar, regimuri diverse. Şi com¬ 
plicate. Pentru Platon, democraţia este ca un „bazar“ 
unde sunt expuse tot felul de elemente ale regimurilor 
politice şi de unde fiecare alege ce vrea, după plac. 

Această intuiţie este la originea unei teorii care s-a 
dezvoltat apoi în Evul Mediu şi în epoca modernă tim¬ 
purie. Este vorba despre TEORIA REGIMULUI MIXT. Aces¬ 
ta rezultă din combinarea diverselor tipuri de regimuri. 
De regulă, este vorba despre monarhie, aristocraţie şi de¬ 
mocraţie. In opinia multor autori, un asemenea regim 
are avantajul STABILITĂŢII, pentru că instituţiile sale com¬ 
plexe compensează neajunsurile CONSTITUŢIILOR pure. 

Multe regimuri din istorie au fost socotite regimuri 
mixte. Istoricul grec Polibiu a expus una dintre cele mai 

vechi versiuni ale acestei teorii atunci când a susţinut 

» 

că Roma are o guvernare mixtă. Cei doi consuli sunt ele¬ 
mentul monarhic, SENATUL este elementul aristocratic, 
iar interesele POPORULUI ( populus ) sunt reprezentate de 

tribuni. Veneţia este la rândul său văzută ca un ames- 
» 

tec de regimuri: dogele este elementul monarhic, sena¬ 
torii sunt elementul aristocratic, iar Marele Consiliu 
reprezintă componenta populară. 

Pentru scopurile noastre este important că regimul 
din Anglia secolelor XVT-XVII a fost considerat de 
mulţi contemporani drept un asemenea regim mixt. DE¬ 
MOCRAŢIA MODERNĂ NU PROVINE ÎN LINIE DREAPTĂ 

din democraţia oraşelor greceşti. Instituţiile si 

> > » J > 

valorile sale au o istorie complicată, însă cele mai multe 
dintre acestea îşi au punctul de plecare în ANGLIA SE¬ 
COLELOR xvii-xviii. Altfel spus, atunci când dorim 
să înţelegem democraţia modernă, trebuie să înţele¬ 
gem şi rostul unor instituţii şi al unor practici care, cu 
mult timp în urmă, erau proprii altor tipuri de regim: 
monarhia si aristocraţia. Mai ales în versiunea lor din 

j » 

Anglia începuturilor epocii moderne. 

CARE ESTE ROSTUL PARLAMENTULUI? 


Una dintre aceste instituţii este PARLAMENTUL. La 

» 

începuturile sale, în secolul al Xl-lea, acesta era consi¬ 
liul cu care se consulta regele Angliei. Avea mai multe 
„camere“, pentru că era împărţit în trei grupuri care se 
reuneau în săli diferite. Clericii nu au mai avut o re¬ 
prezentare separată din secolul al XlV-lea, aşa încât 
parlamentul englez este, de atunci, BICAMERAL. 

Scopul principal al parlamentului este acela de RE¬ 
PREZENTARE. In zilele noastre spunem că parlamentul 
reprezintă poporul (sau alegătorii). Insă Camera Lor¬ 
zilor (House of Lords) reprezenta înainte doar marea 
aristocraţie. Iar Camera Comunelor (House of Com- 
mons) nu reprezenta poporul ca atare, ci anumite te¬ 
ritorii şi oraşe. Acestea îşi alegeau reprezentanţi dintre 
oamenii simpli. In practică sistemul era clientelar. De¬ 
putaţii erau de fapt selectaţi chiar de lordul care avea 
influenţă în zona respectivă. 

Reprezentant este un alt termen-cheie din teoria 
politică. A reprezenta pe cineva înseamnă să îi prezinţi 
punctul de vedere şi să îi aperi interesele. Mai înseamnă 
şi altceva: să îi semeni la chip, să prezinţi o imagine ase¬ 
mănătoare. Papa, spre exemplu, era văzut ca „vicar al 
lui Cristos“, reprezentant al lui Isus. împăratul apare 

l 9 



pictat pe pereţii bisericilor bizantine ca o reprezentare 
a Divinităţii coborâte printre oameni. 

Treptat, sursele tradiţionale ale autorităţii au lăsat 
loc AUTORITĂŢII DERIVATE DE LA POPOR. Spunem as¬ 
tăzi că parlamentul reprezintă poporul. Asta înseamnă 
că poporul este deasupra parlamentului, iar acesta din 

urmă trebuie să vorbească în numele său si să decidă 

» 

în acord cu interesele sale. 

SIMBOLURILE PUTERII DEMOCRATICE 


Evul Mediu era o perioadă obsedată de simboluri. 
Există si o stiintă — heraldica — ce descifrează sensul 

> j » 

imaginilor care apar pe blazoanele medievale. Să facem 
un exerciţiu de heraldică aplicată steagurilor şi emble¬ 
melor statelor democratice. 

Pe numeroase steaguri ale democraţiilor europene 
găsim crucea. Anglia are crucea roşie a Sfântului Gheor- 
ghe pe un fundal alb. Scoţia are crucea Sfântului Andrei. 
Drapelul Marii Britanii, numit şi Union Jack, are o com¬ 
binaţie a celor două cruci. Toate democraţiile Europei 
de Nord (Danemarca, Suedia, Norvegia, Finlanda şi 
Islanda) au drapele cu câte o cruce mare, asimetrică. 
Grecia, Ungaria, Slovacia, Lituania, Elveţia au, şi aces¬ 
tea, crucea pe drapelele şi pe emblemele naţionale. 

Acest detaliu ne arată că democraţiile moderne nu 

» 

au apărut într-un vid. Ele au apărut în contextul cub 
turii CREŞTINISMULUI EUROPEAN. Există, desigur, şi de¬ 
mocraţii în alte regiuni ale lumii. Israelul are Steaua 
lui David pe drapel. Insă acestea sunt dezvoltări rela¬ 
tiv recente. 

Aceeaşi importanţă a istoriei europene o descope¬ 
rim şi atunci când examinăm emblemele şi sigiliile sta¬ 
telor democratice. Uneori găsim aici devize scrise în 


21 



latină, care era limba principală de cultură în Europa 
până în secolul al XVIII-lea. Pe stema Canadei scrie A 
mari usque ad mare („De la o mare la alta“, un verset 
din Biblie). Multe state americane au un motto latin. 
Deviza de pe Marele Sigiliu al Statelor Unite este No- 
vus ordo seclorum („Noua ordine a timpurilor noastre”, 
o expresie inspirată de un vers din Vergiliu). Alteori 
textul este în franceză, o dovadă a culturii si influen- 
tei franceze. Pe stema Belgiei scrie L’union fait la for ce 
(„In unire stă puterea”). Pe blazonul Casei Regale bri¬ 
tanice citim Dieu et mon droit, o expresie care trimite 
la dreptul divin al regilor. 

Numeroase alte imagini sunt preluate direct din he¬ 
raldica medievală. Leul se găseşte pe emblemele Rega¬ 
tului Unit, ale Finlandei, Belgiei, Estoniei, Danemarcei 
şi Olandei. Vulturul - un simbol imperial - este pe 
emblemele Statelor Unite, Austriei si Germaniei. Ste- 
lele de pe drapelul Statelor Unite sau steaua de pe sigi¬ 
liul de stat al Italiei îşi au şi acestea originea în codurile 
vizuale medievale. 


22 



PUTEREA SUVERANĂ 


Coroana este un detaliu de importanţă deosebită. 
O găsim nu doar pe drapelele şi emblemele unor mo¬ 
narhii precum Spania, ci şi în cazul unor republici: 
Ungaria, Finlanda, Malta, România, Serbia sau San 
Marino. Marele Sigiliu al Franţei o înfăţişează pe zeiţa 
Libertăţii purtând o diademă cu şapte raze. 

Coroana era, evident, simbolul puterii regale (sau 
imperiale). Pe steagul republicii portugheze - care este 
foarte asemănător cu acela, de origine medievală, al re¬ 
gilor portughezi - sunt înfăţişate scuturi cu cinci punc¬ 
te, fiecare reprezentând un rege maur învins în luptă. 

Există un motiv anume pentru care coroana figu¬ 
rează pe atâtea drapele şi sigilii: mai mult decât orice 
altceva, coroana este simbolul suveranităţii. 

Suveranitatea este o formă de putere politică. Insă 
este una cu totul deosebită de celelalte. Cel care a defL 
nit precis suveranitatea este Jean Bodin, un jurist fran¬ 
cez din secolul al XVI-lea. In cuvintele sale, „suveranitatea 
este puterea cea mai înaltă, absolută şi perpetuă asupra 
cetăţenilor şi supuşilor dintr-un stat“. 

Regii şi împăraţii au exercitat această autoritate, care 
cuprinde, între altele, puterea de a declara războiul sau 
de a încheia pacea, de a decide toate disputele, de a bate 

monedă si a acorda onoruri si titluri. A fi suveran în- 
» » 

semna a exercita o putere asemănătoare puterii abso¬ 
lute a lui Dumnezeu. în perioada Reformei, suveranul 
englez Henric VIII a emis Actul de supremaţie prin care 
se declara pe sine cap al Bisericii. 

în vremea războiului civil din Anglia secolului al 
XVII-lea, parlamentul a început să reclame pentru sine 
atributul suveranităţii (numit şi al supremaţiei). Iar 
din secolul al XlX-lea, gradual, a început să fie recunos¬ 
cută DOCTRINA SUVERANITĂŢII POPORULUI. 

Unul dintre cei care au formulat astfel de idei este 
Jean-Jacques Rousseau, un filozof din Geneva. în mi¬ 
cul său tratat Despre contractul social (1762), Rousseau 
susţine că există o „voinţă generală" a întregului corp 
politic. Aceasta este supremă, infailibilă şi obligatorie 
pentru toţi. 

VOINŢA POPULARĂ 

J 


în democraţiile moderne, aşadar, poporul este su¬ 
veran. Dar ce înseamnă acest lucru, de fapt? Diferite 
lucruri, în diferite state. Fiecare are un mod propriu 
de a înţelege această formulă. Numeroase democraţii 
acceptă însă că voinţa poporului, exprimată direct, este 
obligatorie pentru parlament şi pentru guvern. Iar 
această expresie directă a suveranităţii poate lua forma 
REFERENDUMULUI. 

Democraţia din Elveţia este celebră pentru recursul 
frecvent la referendum. Principiul elementar al vieţii 
politice elveţiene a fost cuprins în formula „Poporul 
a decis, poporul are dreptate!' 1 . Şi unele state ameri¬ 
cane cunosc instituţia referendumului. în California 
> 

s-au adoptat prin referendum decizii cu privire la şcoli, 
la închisori sau la felul în care guvernul statului chel¬ 
tuieşte banii. •<. 

) 

în Europa, numeroase hotărâri de importanţă capi¬ 
tală, cum ar fi adoptarea unei noi constituţii, a unei 

NOI FORME DE GUVERNARE sau DECLARAREA INDEPEN¬ 
DENŢEI DE STAT, au fost obiectul unor referendumuri. 
Spre exemplu, Italia a renunţat la monarhie după un 
referendum organizat în 1946, iar Irlanda a adoptat ac¬ 
tuala sa Constituţie în 1937 printr-un alt referendum. 

Marea Britanie a decis să iasă din Uniunea Europeană, 

în 2016, tot ca urmare a unui referendum. 

Această formulă a democraţiei, în care poporul 

decide el însuşi, mai degrabă decât prin reprezentanţi, 

se numeşte DEMOCRAŢIE DIRECTĂ. Ea aminteşte de de- 
> > > 

mocraţia din cetatea greacă, unde adunarea cetăţeni¬ 
lor ( ecclesia ) era forul suprem al guvernării. Şi tradiţiile 
unor triburi germanice, în care treburile obşteşti erau 
decise de adunarea bărbaţilor liberi, pot fi considerate 
protodemocratice. 

PUTEREA MASELOR 


Astăzi, democraţia este, pentru mulţi dintre noi, 
un regim desăvârşit. Insă autorii clasici aveau o per¬ 
spectivă cu totul diferită. Pentru Platon, în Republica, 
democraţia degenerează cu necesitate în tiranie. Pen¬ 
tru istoricul grec Polibiu, există ceva numit OCHLOCRA- 
ŢIE ( okhlos , gloată), o formă degradată a democraţiei, 

care va sfârsi în haos. 

> 

In secolele XIX-XX, gloata este înlocuită pe scena 
spaimelor politice de un alt monstru colectiv: masele. 
Despre acestea, filozoful spaniol Ortega y Gasset afir¬ 
ma, în Revolta maselor (1930): „Sub speciile sindicalis¬ 
mului şi fascismului, apare, pentru prima oară în 
Europa, un tip de om care nu vrea să dea explicaţii şi 
nici nu vrea măcar să aibă dreptate, ci care, pur şi sim¬ 
plu, se arată hotărât să îşi impună opiniile. Or tocmai 
în aceasta constă noutatea, în dreptul de a nu avea 
dreptate, dreptatea nedreptăţii. Eu văd în acest lucru 
cea mai evidentă manifestare a noului mod de a fi al 
maselor, care s-au decis să conducă societatea fără a fi 
în stare s-o facă“. 

In această epocă apar regimuri care sunt dominate 
de mişcări politice de tipul partidului unic. Propagan¬ 
da prin noile medii ale ziarelor, radioului şi televiziunii 

ţinteşte spre manipularea întregului public. Proprie¬ 
tatea este declarată un bun colectiv. Industrii întregi 
sunt naţionalizate. Viaţa publică începe să capete as¬ 
pectul unei mobilizări generale. Aceste regimuri au fost 
numite, de către istoricul israelian Jacob Leib Talmon, 
DEMOCRAŢII TOTALITARE. 

Participarea politică de masă nu este întotdeauna 
un lucru bun. Uneori regimurile totalitare au mobili¬ 
zat populaţia împotriva unor „duşmani de clasă“ sau 
a unor „inamici rasiali". Dorinţa unor tirani a fost de 
a-şi face supuşii complici la crimele lor. Acest lucru s-a 
petrecut, spre exemplu, în Germania nazistă, unde 
numeroşi germani de rând au participat la jefuirea 

bunurilor comunităţii evreieşti. Un istoric care a cer- 
» » 

cetat în arhivele poştei militare conţinutul pachetelor 
trimise acasă de soldaţii germani a arătat cum mulţi 
dintre aceştia au participat la spolierea ţărilor cucerite. 

O VIZITĂ LA PARLAMENT 


Statele moderne sunt prea mari şi prea complicate 
pentru ca opţiunea guvernării directe să fie întotdeauna 
una practică. Poporul nu se poate aduna întotdeauna 
în piaţa publică aşa cum se întâmpla în micile cantoa¬ 
ne elveţiene. Iar treburile statului nu suportă, adesea, 
amânare. Iată de ce democraţiile moderne, chiar dacă 

multe dintre acestea au elemente de democraţie di- 

» 

rectă, sunt democraţii reprezentative. Altfel spus, 
poporul conduce indirect, prin reprezentanţii săi. 

Să vizităm un parlament - denumirea obişnuită a 
acestui for reprezentativ. Spre exemplu, acela de la 
Westminster, din Londra. Multe democraţii moderne, 
precum Canada, au un sistem direct derivat din siste¬ 
mul britanic. 

Primul lucru care ne atrage atenţia este existenţa 
unui adevărat RITUAL. In faţă stă, pe un fel de tron, un 
personaj care prezidează discuţiile. Este Speakerul. 
Autoritatea sa este considerabilă. El dă cuvântul par¬ 
lamentarilor şi tot el îi poate întrerupe. La nevoie, el 
îi poate da afară din incinta Camerei sau poate sus¬ 
penda întreaga şedinţă. Până de curând, el purta o 
robă şi o perucă tradiţională. In faţa sa, pe o masă, stă 
un buzdugan ornamentat, care reprezintă puterea 
monarhului. 

Puterile Speakerului sunt limitate dincolo de zi¬ 
durile parlamentului. Nici unul dintre cei care au ocu¬ 
pat acest post nu a fost un personaj politic notabil în 
ultimele decenii. Se întâmplă astfel pentru că scopul 
acestei funcţii este doar acela de a păstra ordinea în adu¬ 
nare. Ansamblul regulilor care guvernează acţiunile 
membrilor parlamentului se numeşte PROCEDURĂ PAR¬ 
LAMENTARĂ. O găsim în diferite manuale. Camera 
Reprezentanţilor a Statelor Unite, de pildă, foloseşte 
un manual de procedură publicat de Thomas Jeffer- 
son în 1801. 

Membrii parlamentului iau cuvântul sau votează 
într-o manieră definită în detaliu de procedura parla¬ 
mentară. Parlamentarii trebuie să se adreseze doar 
Speakerului şi să se limiteze la discutarea subiectului 
convenit. Ei pot, în anumite condiţii, să adreseze INTER¬ 
PELĂRI şi să propună MOŢIUNI. 

De asemenea, în parlament este obligatorie folosi¬ 
rea unui limbaj special. Nu sunt permise atacurile la 
persoană, iar abuzurile verbale sunt taxate drept LIMBAJ 
NEPARLAMENTAR şi consemnate în scris, spre ştiinţa par¬ 
lamentarilor, pentru ca aceştia să nu le mai utilizeze. 
Spre exemplu, în parlamentul britanic nu mai pot fi uti¬ 
lizaţi termeni precum „trădător 11 , „ipocrit“ sau „porc“. 
Toţi parlamentarii au dreptul de a fi apelaţi formal drept 
„Preaonorabilul“ (The Right Honourable). 

DEZBATERI SI DISCURSURI 


Scopul acestor precauţii şi reguli complicate este 
acela de a permite o discuţie eficientă a unor subiecte 
importante pentru societate şi care, altfel, ar fi blocată 
sau deturnată din cauza intereselor divergente ale par¬ 
lamentarilor. Se poate spune că una dintre principa¬ 
lele funcţii ale parlamentului este aceea de CADRU DE 
DEZBATERE. 

In aceste condiţii, a fi un bun parlamentar înseam¬ 
nă a fi un bun ORATOR. Winston Churchill este unul 
dintre marii oratori care s-au evidenţiat în parlament. 
In faţa camerelor reunite ale Congresului american, la 
26 decembrie 1941, Churchill spunea: „Sunt un copil 

al Camerei Comunelor... al cărei servitor sunt. In tara 

) 

mea, ca şi în ţara dumneavoastră, oamenii politici sunt 
mândri să fie servitorii statului şi le-ar fi ruşine să fie 
stăpânii săi.“ 

Tribuna parlamentului este şi locul de unde s-au ros¬ 
tit PROCLAMAŢII si DISCURSURI istorice. Preşedinţii 

» > > i 

americani s-au adresat Congresului, în discursul anual 
Despre starea uniunii , urmând o tradiţie care a început 
în 1790. In 1823, într-unul dintre aceste discursuri, pre¬ 
şedintele James Monroe a formulat doctrina care îi poar¬ 
tă numele şi care a definit politica externă americană. 

Monarhul britanic se adresează anual parlamentului 
cu Discursul tronului. In 1977 preşedintele Egiptului 
s-a adresat Knessetului (parlamentului) israelian, în- 
tr-un discurs istoric de reconciliere. Parlamentul Rusiei 
(Duma) este fundalul pe care Boris Elţin a ţinut un alt 
celebru discurs, urcat pe un tanc. 

Un gen cu totul aparte de texte solemne citite şi adop¬ 
tate în parlament este acela al DECLARAŢIILOR DE RĂZ¬ 
BOI. Ultima dată când Congresul american a adoptat 
o declaraţie formală de război a fost la 5 iunie 194Z, îm¬ 
potriva României. 

SEPARAŢIA PUTERILOR 


Suveranitatea este, în principiu, indivizibilă. însă 

chiar si teoreticienii absolutismului admit că aceasta 
> 

se manifestă ca o sumă a unor puteri precise. Pe unele 
dintre acestea le-am aflat deja. în scrierile filozofilor şi 
juriştilor mai descoperim şi altele, precum puterea de 
a impune TAXE sau aceea de a acorda graţieri. 

Democraţiile moderne subscriu, în grade diferite, 
la DOCTRINA SEPARAŢIEI PUTERILOR. Aceasta presu¬ 
pune că există mai multe forme de putere care derivă 
direct de la puterea suverană şi sunt exercitate prin 
delegaţie de diferite persoane sau instituţii. 

în linii mari, aceste puteri sunt trei: LEGISLATIVĂ, 
EXECUTIVĂ şi JUDICIARĂ (sau judecătorească). Teoria 
separaţiei puterilor mai susţine că aceste puteri trebuie 
exercitate de instituţii diferite: aceea legislativă de către 
legislativ (numit de regulă parlament), aceea executivă 
de executiv (numit şi guvern), iar aceea judiciară de către 
judiciar (care este identificat de obicei cu corpul jude¬ 
cătorilor). în fine, tot teoria separaţiei puterilor afirmă 
că aceste puteri nu pot fi reunite într-o singură per¬ 
soană. Spre exemplu, nimeni nu poate fi, în acelaşi timp, 
ministru în guvern şi judecător la un tribunal. 

Principalul teoretician al separaţiei puterilor a fost 
un francez, baronul de Montesquieu. Acesta a publicat, 
în 1748, o carte faimoasă, Despre spiritul legilor, în care 
prezintă cea mai cunoscută versiune a acestei teorii. 
Exemplele de la care porneşte Montesquieu sunt cel 
al Romei antice şi cel al Angliei moderne. Din Despre 
spiritul legilor aflăm şi care este scopul acestei teorii: 
evitarea abuzurilor. Montesquieu nu era un democrat. 
Insă ideea sa despre politică nu ne-ar fi cu totul străină 
astăzi. El credea într-un fel de guvernare pe care o nu¬ 
mim, uneori, guvernare limitată sau moderată. 
Altfel spus, nici un om sau nici o instituţie nu trebuie 
să exercite o putere nelimitată. Separarea puterilor în 
trei forme distincte este un mod de a limita puterea 
deţinătorilor acestora. Nimeni nu trebuie, spre exem¬ 
plu, să facă o lege după care tot el să judece o cauză 
care cade sub specia acestei legi. Dacă acest lucru se în¬ 
tâmplă, rezultatul este DESPOTISMUL, la fel ca în siste¬ 
mele orientale precum acela al Turciei otomane. 

MODERAŢIA SI ECHILIBRUL 

I » 


Autori precum baronul de Montesquieu au contri¬ 
buit la percepţia pe care o avem astăzi despre demo¬ 
craţie ca un regim moderat sau limitat, spre deosebire 
de regimurile politice în care un personaj suprem face 
absolut tot ce doreşte cu vieţile şi cu averile celor pe 
care îi guvernează. Intr-o democraţie modernă puterile 
sunt în echilibru. Ele se limitează una pe alta. Acesta 
este sistemul descris cu expresia americană checks-and- 
balances. 

îi datorăm această doctrină în special lui James 
Madison. Acesta a fost cel de-al patrulea preşedinte 
al Statelor Unite ale Americii, însă este mai cunoscut 
în calitate de coautor al Scrisorilorfederaliştilor (The Fe¬ 
deralist Papers, 1787—1788), lucrarea cea mai importantă 
de teorie politică a noii republici americane. în scri¬ 
soarea 51, Madison arată că acumularea tuturor pu¬ 
terilor în mâinile unui singur om sau ale unui singur 
grup, indiferent că vorbim despre un sistem electiv sau 
ereditar, este chiar definiţia tiraniei. Separaţia puteri¬ 
lor permite guvernării, crede Madison, „să se controleze 
pe sine“. Guvernarea devine un mecanism cu autore¬ 
glare, similar automatelor mecanice, noutăţi care îi mi¬ 
nunau pe oamenii începuturilor timpurilor moderne. 

Această concepţie - pe care o numim uneori A SE¬ 
PARAŢIEI ŞI A CONTROLULUI RECIPROC AL PUTERI¬ 
LOR — explică unele lucruri care altfel ar părea ciudate 
în practica regimurilor democratice. De ce legile sunt 
adoptate de altă instituţie (parlamentul) decât aceea 
care le aplică (guvernul)? De ce judecătorii nu pot de¬ 
veni membri ai legislativului? De ce şeful guvernului 
nu emite sentinţe judiciare? De ce preşedintele poate 
trimite înapoi o lege în parlament în anumite con¬ 
diţii? (Altfel spus, are un veto legislativ.) 

Unul dintre autorii care au oferit o imagine me¬ 
morabilă asupra moderaţiei şi echilibrului în politica 
modernă este marchizul de Halifax. In 1688 el a pu¬ 
blicat o carte, The Character of a Trimmer. Titlul se re¬ 
feră la personajul care are sarcina să aşeze marfa în 
cala unei nave. Aceasta este o sarcină specializată, care 
cere multă experienţă. Mărfurile trebuie aşezate în 
funcţie de multe criterii. Unele sunt lichide, altele sunt 
foarte grele etc. Toate acestea afectează punctul de echi¬ 
libru al navei. La fel ca un trimmer , omul politic abil 
veghează, prin intervenţii precise şi pe baza experien¬ 
ţei sale, ca toate componentele sistemului să menţină 
un echilibru al statului. 

SITUAŢII EXCEPŢIONALE 

l J 


Analogia dintre stat şi o navă este surprinsă în me¬ 
tafora „navei statului' 1 (Sbip of State). Şi, similar unei 
nave reale, statul poate fi afectat la rândul său de fur¬ 
tuni care îi pot pune în pericol chiar existenţa. In aceste 
situaţii este nevoie de o mână fermă pe cârma guver¬ 
nării. Timpul moderaţiei a trecut. Intră în scenă o pu¬ 
tere care a stat până acum ascunsă. Este vorba de puterea 
de a decide STAREA DE URGENŢĂ. 

Aceasta este una dintre puterile difi cil de înţeles în- 
tr-o democraţie. Intr-un regim tiranic, întreaga guver¬ 
nare stă sub semnul ARBITRARIULUI, deci al excepţiei 
de la regulă. Insă democraţiile contemporane sunt re¬ 
gimuri moderate, în care autorităţile nu au mână liberă 
să facă ce doresc. 

Cu toate acestea, în cazul unor condiţii excepţio¬ 
nale, chiar si democraţiile admit că trebuie să treacă 
dincolo de anumite limite. Circulaţia poate fi restrân¬ 
să între anumite ore. Drepturile civile pot fi încălcate. 
Averea cetăţenilor poate fi confiscată. Tinerii pot fi 
luaţi la oaste. Unele publicaţii pot fi suspendate, iar 
convorbirile telefonice ascultate. Zone întregi pot fi 
evacuate. 

Vorbim, evident, de situaţii-limită, cum ar fi răz¬ 
boiul sau calamităţile naturale. In asemenea momente, 
autorităţile fac apel la unele dintre aceste PUTERI DE 
rezervă. Deşi nu le dăm de obicei atenţie, puterile 
de a interveni în situaţii excepţionale sunt, de regulă, 
înscrise în legi sau în constituţie; chiar şi în statele 
democratice. 

Avem aici de-a face cu un aspect contraintuitiv. 
Autorităţile par că invocă, cu legea în mână, dreptul 
de a încălca legile. Cicero ne-a lăsat expresia: Saluspo- 
puli suprema lex esto („Binele public este legea su¬ 
premă"). In timpurile moderne, motivul invocat 
frecvent, atât de guvernările absolutiste, cât şi de acelea 
democratice, este acela al RAŢIUNII DE STAT. Datorăm 
această expresie unui autor italian de la sfârşitul 
secolului al XVI-lea, Giovanni Botero. 

In secolul XX, democraţiile occidentale au recurs, 
mai ales în timpul celui de-al Doilea Război Mondial, 
la o serie de măsuri excepţionale, cum ar fi deportarea 
unor cetăţeni din anumite grupuri etnice. Legislaţia 
(ordonanţele de urgenţă) justificată de circum¬ 
stanţe excepţionale a contribuit la dizolvarea democra¬ 
ţiei în state precum Germania anilor '30. 

GARANŢIA DREPTURILOR 


Necesitatea de a elimina abuzul de putere a dus, 
în regimurile democratice, la adoptarea unor docu¬ 
mente care îngrădesc (cel puţin în condiţii normale) 
posibilitatea ca autorităţile să recurgă la măsuri de 
forţă împotriva cetăţenilor. O sursă îndepărtată a aces¬ 
tui tip de text îl constituie Magna Charta Libertatum 
(Marea Cartă a Libertăţilor), semnată de regele Angliei 
în 1215 sub presiunea unor baroni rebeli. Printre pre¬ 
vederile sale se numără dreptul la un proces echitabil 
şi interdicţia de a colecta impozite fără consimţământul 
general al celor guvernaţi. Aceasta din urmă este la 
originea PUTERII PUNGII {power ofthepurse ), care dă 
dreptul parlamentului de a vota bugetul pe care îl va 
cheltui guvernul. 

Un moment important a fost apoi adoptarea Cartei 
drepturilor (Bill of Rights) din perioada Revoluţiei 
Glorioase (1688-1689) din Anglia . Ea stipula, între al¬ 
tele, că legile nu pot fi suspendate fără consimţământul 
parlamentului şi că procesele trebuie să se desfăşoare 
cu juriu. Printre prevederile sale se numără şi unele 
cu adevărat moderne, care stabilesc protecţii ale drep¬ 
turilor individuale: dreptul de a adresa petiţii sau li¬ 
bertatea cuvântului. 


39 



în timpul Revoluţiei Franceze, în 1789, a fost adop¬ 
tată Declaraţia Drepturilor Omului şi Cetăţeanului. 
Aceasta stabilea că drepturile omului sunt universale. 
Suveranitatea „rezidă în N aţiune“ şi nimeni nu poate 
exercita atributele sale dacă nu este expres delegat să 
o facă. Indivizii, în calitate de oameni si de cetăţeni, au 
o serie de drepturi, printre care dreptul la proprietate, 
în 1948 a fost adoptată, de către Adunarea Generală 
a Organizaţiei Naţiunilor Unite, Declaraţia Universală 
a Drepturilor Omului , care este acum un document 
fundamental în dreptul internaţional. 

în democraţiile contemporane aceste garanţii sunt, 
de regulă, cuprinse în textul constituţional ca enu¬ 
merări distincte ale drepturilor individuale. Cel mai 
cunoscut exemplu este acela al Cartei americane a drep¬ 
turilor (Bill of Rights), ratificată în 1791 ca o serie de zece 
amendamente la Constituţie. Autorul este acelaşi James 
Madison, iar printre prevederile sale sunt cele legate de 
libertatea tiparului, libertatea de conştiinţă şi dreptul 
la un proces just. 

PUTEREA DE A FACE LEGI 


Principala formă de manifestare a suveranităţii este 
puterea legislativă. Aceasta este o putere cu totul spe¬ 
cială în comparaţie cu alte forme de putere şi surprinde 
ceea ce este esenţa suveranităţii. Celelalte genuri de 
putere sunt limitate în scopul lor. Chiar simpla putere 
de a constrânge pe cineva, oricât de brutală ar fi, tot 
este limitată de numărul celor care sunt supuşi con¬ 
strângerii la un moment dat. Puterea, în mod obişnuit, 
ţinteşte spre cineva anume, este capacitatea de a efec¬ 
tua anumite acţiuni. 

> 

Puterea legislativă este însă diferită. Ea este una 

GENERALĂ, chiar universală. O poruncă a unui rege, un 

decret al unui consiliu sau un ordin al unui ofiţer se 

» 

adresează cuiva anume. Insă o lege este generală (uni¬ 
versală), pentru că este o normă valabilă pentru toţi 
(cel puţin toţi cetăţenii unui stat), fără excepţie. 

Puterea legislativă aminteşte astfel de puterea divi¬ 
nă, care este la rândul său nemărginită (deci univer¬ 
sală) . Multe dintre categoriile ştiinţei politice de astăzi 
îşi au originea în teologie (motiv pentru care uneori 
specialiştii vorbesc despre o ştiinţă hibridă numită 
TEOLOGIE POLITICĂ). 

Puterea legislativă este astăzi funcţia principală a 
instituţiei legislativului. In state precum Marea Brita- 
nie, care recunosc dreptul comun (common law ), lucru¬ 
rile sunt ceva mai complicate, pentru că acolo dreptul 
este compus şi din precedentele judiciare. 

Denumirea acestor adunări legislative variază. „Par- 
lament“ sau „Congres 11 sunt apelativele obişnuite. Une¬ 
ori acestea se numesc „Dietă“ (la origine este cuvântul 
latin dies, care desemna zilele în care se reunea aduna¬ 
rea generală a celor cu drept de vot din Imperiul Ger¬ 
man şi, prin extensie, a ajuns să desemneze adunarea 
însăşi). Alteori, precum în Franţa, se numesc pur şi sim¬ 
plu „adunare" (Assemblee naţionale). 

O CAMERĂ, SAU DOUĂ? 


Cazurile Parlamentului britanic şi al Congresului 
american, cu care ne-am întâlnit deja, sunt exemple 
de aranjament bicameral al legislativului. Motivele 
pentru care în democraţiile actuale există două camere 
sunt destul de complexe. Uneori camera superioară re¬ 
prezintă regiunile sau statele din care este compusă o 

formaţiune federală. Este cazul Senatului american sau 
> 

al camerei superioare a Parlamentului german (Bundes- 
rat). In Franţa, senatul este ales de reprezentanţii loca¬ 
lităţilor. In alte cazuri, camera superioară este văzută 

doar ca o instanţă de control sau de moderare a deci- 
> 

ziilor camerei inferioare (de pildă, în Italia). 

In multe alte regimuri democratice parlamentul 
este UNICAMERAL. Toate statele nordice au astfel de 
parlamente unicamerale. Coreea de Sud şi Israelul au, 
de asemenea, legislative unicamerale. Funcţia de mo¬ 
derare este asigurată în cazul sistemelor unicamerale, 
de regulă, prin proceduri speciale. Astfel, în loc ca o 
lege votată într-o cameră să fie blocată sau modificată, 
la nevoie, de cealaltă cameră, în parlamentele unica¬ 
merale se foloseşte procedura lecturii duble. 

Dacă unicameralismul are sau nu avantaje faţă de 
bicameralism, depinde de circumstanţe. Este, desigur, 

membru la fiecare 1.400 de locuitori. Camera Deputa¬ 
ţilor din România are un deputat la fiecare 60.000 de 
locuitori. 

Există o valoare OPTIMĂ a normei de reprezen¬ 
tare? O teorie este aceea avansată la sfârşitul secolu- 

> 

lui al XVIII-lea de un savant francez, marchizul de 
Condorcet. Acesta a afirmat că mărimea cea mai po¬ 
trivită a unei asemenea adunări ar fi dată de rădăcina 
cubică din numărul populaţiei. (In sistemele bi¬ 
camerale calculul se face pentru camera inferioară.) 
In cazul României, acest calcul dă cifra de 271 de mem¬ 
bri ai Camerei Deputaţilor, faţă de 335, câţi sunt în 
prezent. 

PUTEREA EXECUTIVĂ 


Puterea de a pune în execuţie legile aparţine exe¬ 
cutivului (guvernului). Acesta este format, de regulă, 
din mai mulţi miniştri şi este condus de un prim-mi- 
nistru. Miniştrii sunt numiţi fie de partidele care îi sus¬ 
ţin, fie de prim-ministru (această din urmă situaţie este 
valabilă mai ales în cazul guvernelor de tehnocraţi). Dar 
există şi unele cazuri, în state americane precum Texas, 
unde membrii executivului sunt aleşi, fiecare în parte, 
direct de alegători. 

Există două tipuri de executiv. Primul este organi¬ 
zat colegial, iar prim-ministrul nu este decât „primul 
între egali“. Până de curând, guvernul britanic era orga¬ 
nizat astfel (cel puţin în teorie). Al doilea tip de execu¬ 
tiv este organizat managerial, ierarhic, fiind dominat 
de prim-ministru. In acest executiv miniştrii sunt simi¬ 
lari unor angajaţi care răspund în faţa patronului lor. 
Guvernul italian, de exemplu, este organizat în acest fel. 

In sfera puterii executive intră astăzi şi două tipuri 
de autoritate care erau cândva distincte. Prima este pu¬ 
terea de a stabili şi întreţine relaţii diplomatice. Este 
ceea ce John Locke, un filozof englez de la sfârşitul se¬ 
colului al XVII-lea, numea PUTEREA FEDERATIVĂ. Minis¬ 
trul afacerilor externe, în democraţiile moderne, este 
un personaj-cheie al guvernării. 

A doua este autoritatea asupra forţelor armate. Ini¬ 
ţial, democraţiile moderne au încetăţenit principiul 
CONTROLULUI civil asupra forţelor armate, ceea ce în¬ 
seamnă că prim-ministrul şi ministrul apărării sunt 
aceia care iau deciziile strategice cele mai importante. 
In cel de-al Doilea Război Mondial, şefi ai executivului 
precum Churchill sau Roosevelt au acţionat efectiv 
în calitate de comandanţi militari supremi, cu o auto¬ 
ritate superioară celei a şefilor de Stat-Major, militari 
de carieră. 

PREZIDENTIALISM SI PARLAMENTARISM 

J J 


Acesta este un subiect în legătură cu care circulă 
multe idei greşite. Se crede, de pildă, că un SISTEM PRE¬ 
ZIDENŢIAL este caracterizat de un preşedinte care este 
mai puternic decât parlamentul, în vreme ce intr-un 
SISTEM PARLAMENTAR raportul de putere este inver¬ 
sat, iar preşedintele este „decorativ' 1 . Desigur, se poate 
întâmpla acest lucru, însă nu aceasta este diferenţa 
esenţială. De asemenea, mulţi cred că, în sistemele 
prezidenţiale, preşedintele este direct ales, în vreme 
ce în sistemele parlamentare avem de-a face cu un pre¬ 
şedinte INDIRECT ALES. Iarăşi, se întâmplă destul de 
frecvent si acest lucru în democraţiile reale, însă nici 
acest aspect nu este fundamental. 

In altceva constă diferenţa esenţială, şi anume legă¬ 
tura dintre executiv şi legislativ. Astfel, în sistemele 
prezidenţiale aceste două ramuri ale guvernării sunt 
separate. Acest lucru înseamnă, printre altele, că sunt 
alese separat. Dar mai important este altceva: intr-un 
sistem prezidenţial legislativul nu poate demite execu¬ 
tivul. Spre exemplu, Congresul american nu poate 
adopta o moţiune de cenzură care să rezulte, constitu¬ 
ţional, în demiterea executivului. 

» 7 

în sistemele parlamentare, separaţia puterilor lasă 
loc, cel puţin într-o privinţă, fuziunii puterilor. Exe¬ 
cutivul (numit adesea cabinet) depinde de existenţa 
unei majorităţi politice în parlament. Aceasta se tra¬ 
duce în diverse moduri în textul constituţional. în 

» 

principiu, cabinetul poate fi demis printr-o MOŢIUNE 
DE CENZURĂ de către parlament. Spunem că în acest 
sistem se aplică sistemul răspunderii parlamen¬ 
tare (a cabinetului). 

Statele Unite ale Americii sunt exemplul cel mai cu¬ 
noscut de sistem prezidenţial. Sisteme parlamentare 
întâlnim mai ales în Europa, dar şi în afara acestui con¬ 
tinent: Japonia, Australia, Canada sau Noua Zeelandă. 

Mai există si o formă intermediară, SEMIPREZIDEN- 
ŢIALISMUL. Franţa este exemplul clasic. Aici preşedin¬ 
tele este ales prin vot direct şi are puteri considerabile, 
mai ales în domeniile apărării şi afacerilor externe, 
însă această funcţie coexistă cu aceea de prim-ministru. 
Acesta din urmă este, la fel ca în sistemele parlamentare, 
şeful guvernului. Există mai multe variante de semi- 
prezidenţialism. Uneori prim-ministrul răspunde în 
faţa preşedintelui (caz în care distribuţia puterii seamă¬ 
nă cu aceea proprie regimurilor prezidenţiale), însă 
există şi cazuri în care prim-ministrul şi guvernul său 
răspund politic în faţa parlamentului şi depind, astfel, 
de o majoritate parlamentară. 

ŞEFUL STATULUI SI EXECUTIVUL 

J J 


în sistemele prezidenţiale şeful executivului este şi 
şeful STATULUI. însă în sistemele parlamentare şeful exe¬ 
cutivului (prim-ministrul) nu este niciodată şeful statu¬ 
lui. De fapt, în ORDINEA DE PROTOCOL a democraţiilor 
parlamentare, prim-ministrul se află pe o poziţie deloc 
fruntaşă. în Regatul Unit, spre exemplu, după familia 
regală urmează arhiepiscopul de Canterbury, lordul 
cancelar (o funcţie similară cu aceea de ministru de jus¬ 
tiţie) şi abia apoi urmează prim-ministrul. Şeful statului 
este, în aceste regimuri, un preşedinte sau un monarh. 

Să observăm acum ceva care pare o curiozitate în 
regimurile parlamentare (precum şi în unele regimuri 
semiprezidenţiale). Şeful statului - fie el rege sau pre¬ 
şedinte - pare să aibă unele atribuţii care se suprapun 
cu cele ale executivului, chiar dacă, formal, el nu face 
parte din acesta. Spre exemplu, el este, nominal, coman¬ 
dantul armatei. Numeşte miniştrii (inclusiv pe prim-mi- 
nistru), şefii serviciilor de informaţii şi ambasadorii. 
Numeşte înalţii magistraţi. Cum se explică aceste atri¬ 
bute, în cazul acestor şefi de stat? Să fie vorba, într-ade- 
văr, doar de aspecte decorative? 

Pentru a înţelege logica acestor aranjamente con¬ 
stituţionale, trebuie să ne întoarcem din nou în istoria 

5 1 



Angliei (şi a Marii Britanii, care există, formal, înce¬ 
pând cu Actul de uniune din 1707). Până la Războiul 
Civil, care s-a terminat în 1649, regele Angliei era cu 
adevărat suveran. Aceasta înseamnă că el deţinea pu¬ 
terea supremă în regat. 

De la Revoluţia Glorioasă lucrurile s-au schimbat 
» 

însă. Treptat, regele trebuie să convieţuiască cu un par¬ 
lament tot mai puternic şi care-i impune monarhului 
din ce în ce mai multe limite. Ultima dată când un 
suveran britanic a respins o lege a parlamentului s-a 
întâmplat în 1709, în timpul domniei reginei Anne. 

In martie 1782, Parlamentul britanic a introdus o 
inovaţie. In urma înfrângerii trupelor britanice laYork- 
town în octombrie 1781 (în ceea ce pentru coloniile 
americane a fost bătălia finală a Războiului de Inde¬ 
pendenţă), Parlamentul a votat pentru prima dată o 
moţiune de cenzură (motion of no confidence), în care 
declara că „nu mai are încredere în actualii miniştri' 1 . 
Dar chiar şi înainte de acest moment miniştrii rege¬ 
lui, care până atunci îi dăduseră doar acestuia soco¬ 
teală, erau din ce în ce mai dependenţi de parlament. 
In acest timp s-a păstrat totuşi ficţiunea juridică ce 
stabileşte că aceştia sunt miniştrii Coroanei. 

ii i 

Nu este vorba totuşi doar despre o ficţiune. In fond, 
suveranul este în continuare şeful statului. De aceea gu¬ 
vernul este, în continuare, al Majestăţii Sale. Desigur, 
regula democraţiei parlamentare cere ca miniştrii (în 
special prim-ministrul) să fie desemnaţi dintre mem¬ 
brii parlamentului şi să aibă susţinere parlamentară. 
Insă, constituţional vorbind, statul este distinct de ale¬ 
gători (popor) şi de reprezentanţii acestuia (parlamen- 



tarii). Iar preşedinţii moderni, chiar şi aceia „decorativi' 1 , 
ca moştenitori ai atributelor regale, au un statut similar. 
Lor le sunt prezentate scrisorile de acreditare ale amba¬ 
sadorilor, spre exemplu, pentru că ei, şi nu prim-minis- 
trul sau ministrul de externe, reprezintă direct statul. 

PUTEREA DE MEDIERE 


Altă temă care este adesea interpretată greşit, de 
public şi de politicieni deopotrivă, este aceea a calităţii 
de MEDIATOR a preşedintelui. Mulţi cred că aici este 
vorba doar despre dreptul preşedintelui de a sta de vorbă 
cu unii sau cu alţii (politicieni, reprezentanţi ai diver¬ 
selor instituţii sau ai societăţii civile). 

Pentru a înţelege despre ce este vorba trebuie să fa¬ 
cem din nou un excurs istoric. De data aceasta, în isto¬ 
ria Franţei de la începutul secolului al XlX-lea. 

Ştim deja că la finele secolului al XVIII-lea existau 
teorii ale separaţiei puterilor care fac deosebirea din¬ 
tre cele trei puteri fundamentale intr-un stat şi pro¬ 
pun un model al echilibrului între acestea. 

Dar ce se întâmplă atunci când echilibrul se rupe? 
In versiunile standard ale teoriei, puterile ar trebui să 
se controleze una pe alta. Insă Benjamin Constant, un 
gânditor francez din perioada care a urmat Revolu¬ 
ţiei, propune o nouă schemă. Aceasta este inspirată tot 
de experienţa Coroanei britanice. Concluziile lui Con¬ 
stant sunt însă diferite de acelea ale lui Montesquieu 
şi Madison. El propune o a patra putere, pe care o nu¬ 
meşte REGALĂ. 

i 

Aceasta este o putere excepţională, de rezervă. Altfel 
spus, monarhul nu intervine în funcţionarea obişnuită 
a celorlalte puteri. Nu legislează în locul parlamentului, 
nu guvernează în locul executivului, nu decide cazuri 
judiciare. 

Puterea regală se activează doar în cazul în care pu¬ 
terile celelalte nu funcţionează ori echilibrul lor este afec- 
» 

tat. Dacă parlamentul nu poate să legisleze, atunci 
regele îl poate dizolva, convocând noi alegeri. Dacă gu¬ 
vernul nu poate să guverneze, atunci regele primeşte 
demisia prim-ministrului. In toate aceste situaţii inter¬ 
venţia regală reaşază lucrurile în albia lor, după care 
nu mai este necesară. 

Deosebirea dintre puterea „ordinară" şi aceea „extra¬ 
ordinară" este comună în teologie. Dumnezeu, pen¬ 
tru unii teologi, este un suveran ascuns. Nu intervine 

în mod obişnuit în mersul Naturii. Insă uneori el îsi 
> > 

poate manifesta puterea prin miracole. 

Schema propusă de Benjamin Constant a influen¬ 
ţat regimurile semiprezidenţiale şi parlamentare din 
secolele alXIX-leasiXX. In actuala Constituţie a Franţei, 
care datează din 1958, funcţia preşedintelui este indi¬ 
cată drept aceea de a „arbitra" în societate şi între in¬ 
stituţii. In Constituţia României din 1991 (revizuită 
în 2003), rolul preşedintelui este descris ca fiind unul 
de „mediere". Ambele formule au aceeaşi genealogie. 


55 



PUTEREA JUDICIARĂ 


Puterea judiciară (sau judecătorească) este aceea 
care decide, pe baza legii, în cazurile penale şi civile. Nu 
ne vom ocupa decât în trecere de această formă de pu¬ 
tere, pentru că statele sunt foarte diferite unele de al¬ 
tele din acest punct de vedere. Motivul este, iarăşi, 
uşor de intuit. Sistemele legale au evoluat destul de 
separat unul de altul în ultimele decenii. Dintre toate 
instituţiile democraţiilor actuale, cele judiciare sunt 
cele mai „naţionale". Totuşi, în linii mari, se poate afir¬ 
ma că există astăzi două mari tipuri de sisteme legale. 
Pe acela al dreptului comun l-am menţionat deja. Cel 
de-al doilea este acela al DREPTULUI CONTINENTAL. Sta¬ 
tele din această categorie (care include România) au 
sisteme de drept influenţate de reformele penale in¬ 
troduse în vremea lui Napoleon. 

Oricare ar fi acestea, judiciarul este văzut întotdea¬ 
una în statele democratice ca fiind separat de legisla¬ 
tiv si de executiv. Insă nu întotdeauna a fost asa. Dacă 
> > 

am fi intrat în parlamentul englez acum câteva sute 
de ani, am fi observat că o parte importantă a dezbate¬ 
rilor şi deciziilor sale erau de natură judiciară. Regele 
francez ţinea şedinţa de j udecată (numită lit dejustice) 
în parlament. Tot în Franţa, „parlamentele" regionale 

erau de fapt tribunale; Montesquieu a fost preşedinte 
(president a mortier ) al unui asemenea tribunal, al 
Parlamentului din Bordeaux. 

Parlamentul britanic avea chiar puterea - în cazuri 
excepţionale, de înaltă trădare - să declare vinovat un 
om, printr-o lege specială ( BillofAttainder ), şi să de¬ 
cidă execuţia sa si confiscarea averii familiei. Potrivit 
» > 

unor documente din timpul celui de-al Doilea Răz¬ 
boi Mondial, Churchill credea că un eventual proces 
al lui Hitler nu ar putea fi decât o „farsă“. El a propus 
Cabinetului ca înalţii responsabili nazişti să fie trataţi 
ca nişte „nelegiuiţi 11 ( outlaws ) şi să fie condamnaţi pe 
baza unui act de acest fel, o procedură medievală la 
originile sale. Pentru Hitler, Churchill rezervase o soar¬ 
tă mai modernă. Plănuia să-l pună pe un scaun electric 
pe care urma să-l aducă special pentru acest scop din 
America. 

STATUL DE DREPT 


Principiile legale pe care se sprijină acum judicia¬ 
rul din democraţiile actuale sunt, de fapt, mai vechi 

decât ordinea democratică din aceste ţări. 

» 

Acest lucru are o mare importanţă. înseamnă că, 
înainte de a deveni democraţii moderne, în aceste state 
a existat o solidă şi îndelungată cultură a supremaţiei 
legii. Se spune că Frederic cel Mare, regele Prusiei, a 
văzut la un moment dat, în timp ce se plimba la ţară, 
o moară. I-a plăcut şi i-a spus morarului să i-o vândă. 
Acesta a refuzat. Frederic i-a spus că dacă nu i-o vinde, 
i-o va lua oricum, pentru că el este suveranul. Morarul 
i-ar fi răspuns: „Poate aşa ar fi, dacă nu ar fi judecători 
la Berlin!“ 

Aceasta este o legendă care a apărut de fapt după 
moartea lui Frederic cel Mare. Moara cu pricina era 
chiar moara de lângă palatul Sanssouci de la Potsdam, 
construită la ordinul său. Iar morarul era un om difi¬ 
cil şi certăreţ, care s-a judecat cu toatălumea şi s-a plâns 
că palatul din apropiere îi reduce viteza vântului. însă, 
aşa cum spun italienii, se non e vero, e ben trovato („dacă 
nu e adevărat, atunci e oricum bine spus"). Povestea 
sugerează respectul de care se bucura legea în civiliza¬ 
ţia occidentală. 

» 

Ceea ce nu este o veste bună pentru noi, cei din es¬ 
tul Europei. România, ca şi alte state, nu a parcurs sec¬ 
venţele modernizării prin care au trecut democraţiile 
occidentale. In Est, mai întâi au apărut instituţii şi 
practici importate din democraţiile occidentale, şi abia 
după aceea s-a pus problema respectului faţă de lege. 

Iar respectul faţă de lege este esenţial într-un stat 
bine rânduit. Spunem că democraţia presupune astăzi 
un STAT DE DREPT. Expresia, în realitate, nu a aşteptat 
instaurarea democraţiei pentru a fi folosită. In limba 
germană există Rechtsstaat, o idee care provine de la 
Immanuel Kant. In engleză, expresia rule oflaw este 
încă şi mai venerabilă, fiind deja intens utilizată în se¬ 
colul al XVII-lea. 

PROCESUL CU JURAŢI 


Prin ce fel de instituţii anume se exercită puterea 
judiciară? Iarăşi, trebuie să semnalăm o confuzie co¬ 
mună. Mulţi presupun că judiciarul nu poate fi altceva 
decât corpul judecătorilor de profesie. Insă teoreticie¬ 
nii separaţiei puterilor, precum şi tradiţia juridică 
occidentală ne dezvăluie şi altă posibilitate. Pentru 
Montesquieu, ca şi pentru autorii americani sau en¬ 
glezi, JURIUL este esenţial pentru a preveni abuzul de 
putere judiciară. Amendamentele V şi VI ale Consti¬ 
tuţiei americane (1787) garantează procesul cu juraţi. 

In Marea Britanie există încă instituţia judecăto¬ 
rului de pace, care judecă pricini mărunte şi care nu 
este, nici acesta, profesionist. 

In secolul al XlX-lea s-a răspândit în Europa insti¬ 
tuţia asesorilor, un fel de asistenţi civili ai judecători¬ 
lor. Sistemul există, în forme variate, în Austria, Suedia, 
Norvegia sau Japonia. In Germania unele procese sunt 
judecate de un panel compus din judecători de pro¬ 
fesie şi din judecători civili ( Schdffen). 

Această instituţie a asesorilor a dobândit un re- 
> 

nume negativ în statele foste comuniste, inclusiv în 
România, deoarece autorităţile au introdus aşa-numiţii 
„asesori populari", care erau însă recrutaţi de partid 

strict pe baza loialităţii politice şi al căror rol era, ori¬ 
cum, pur decorativ. Regimul comunist şi-a transmis 
voinţa în tribunale doar prin intermediul judecăto¬ 
rilor „profesionişti 11 . 

O soartă la fel de suspectă a avut în România şi pro¬ 
cesul cu juraţi. Acesta a fost introdus în 1864, de Ale¬ 
xandru Ioan Cuza, odată cu marea reformă a justiţiei. 
Principatele Române nu erau, de altfel, singurul stat 
care a introdus juraţii, o formulă inspirată de dreptul 
englez (Spania şi Rusia sunt alte exemple). In epocă, 
aceasta a fost percepută ca o reformă democratică. Insă 
procesul cu juriu a fost eliminat în timpul dictaturii 
regale, în 1938. Nici comuniştii şi nici „tranziţia 11 de 
după 1990 nu au dorit să-l reintroducă. 

INSTANŢELE SUPREME 
» 


Articolul III al Constituţiei SUA arată că „Puterea 
judiciară a Statelor Unite va fi învestită într-o Curte 
Supremă şi în acele tribunale inferioare pe care Con¬ 
gresul, din când în când, le va consfinţi şi le va stabili". 

Ceea ce ne arată că în democraţiile moderne sistemul 

» 

judiciar este văzut ca unul ierarhic, având în fruntea 
sa o Curte superioară tuturor celorlalte. Numele aces¬ 
tei instituţii variază. In Franţa, Curtea de Casaţie este 
ultima instanţă de apel. In Olanda există o Curte 
Supremă. In Marea Britanie, până la reforma din 2009, 
un grup din Camera Lorzilor (Law Lords) îndeplinea 
acest rol. 

Acest tip de curte nu trebuie confundat cu instituţia 

CURŢII CONSTITUŢIONALE. Aceasta este o invenţie des- 
> > > 

tul de recentă în democraţiile occidentale. O datorăm 

> 

unui jurist austriac, Hans Kelsen. El a crezut că o in¬ 
stanţă compusă din jurişti independenţi şi extrem de 
calificaţi ar putea fi sesizată atunci când Parlamentul 
legiferează împotriva Constituţiei. Prima dată o astfel 
de Curte a fost înfiinţată în Austria, prin Constituţia 
din 1920, iar Kelsen s-a numărat printre membrii săi. 
Acest tip de instituţie s-a răspândit apoi în diferite regi¬ 
muri, unele democratice, altele nu (spre exemplu, Rusia 

are o Curte Constituţională). La timpul său, Curtea 

Constituţională austriacă nu a fost foarte eficientă. 

» 

Austria a alunecat în anii '30 spre autoritarism. Curte 

Constituţională există si în Rusia, însă acest lucru nu 

face din această tară o democraţie. 

» » 

In numeroase democraţii controlul constitutiona- 

» » 

lităţii se face, indirect, prin intermediul celei mai înalte 
instanţe. Cazul clasic este acela al Curţii Supreme ame¬ 
ricane. Aceasta nu stabileşte direct constituţionalitatea 

) » 

sau neconstituţionalitatea legilor, ci decide în cazuri pre¬ 
cise, ca ultimă instanţă de apel. Deciziile sale pot duce 
însă la invalidarea unor legi ale Congresului. 

Curtea Supremă americană a emis numeroase ho¬ 
tărâri importante în istoria democraţiei americane. 
In Exparte Milligan (1866) a fost drastic limitată ac¬ 
tivitatea tribunalelor militare. In Brown vs Board of 
Education (1954), Curtea Supremă a scos în afara legii 

discriminarea rasială din sistemul de educaţie din 

> 

Statele Unite. In Miranda vs Arizona (1966) a stabilit 
că poliţia trebuie să-i înştiinţeze pe suspecţi că au drep¬ 
tul să nu facă nici o declaraţie şi dreptul de a avea un 
avocat. In Texas vs Johnson (1989), Curtea a decis că o 
lege care pedepsea arderea steagului american este ne¬ 
constituţională, pentru că încalcă Amendamentul I, 
care recunoaşte libertatea de exprimare. 

AVOCATUL POPORULUI 


în unele democraţii există un oficial numit OMBUDS- 
> 

MAN. Sarcina sa este de a investiga, în numele cetăţe¬ 
nilor, eventuale abuzuri ale autorităţilor. în Constituţia 
României, acesta este rolul Avocatului Poporului. 

Originile acestei funcţii sunt controversate. Multe 
state au avut oficiali care iscodeau în numele suvera¬ 
nului pentru a descoperi abuzurile din justiţie şi din 
administraţie. Romanii aveau tribuni ( tribuniplebis) 
care se bucurau chiar de dreptul de a-i judeca pe cei 
mai înalţi oficiali după terminarea mandatului lor. 
însă originea actualei funcţii de ombudsman s-ar pu¬ 
tea să fie în Imperiul Otoman, unde s-a refugiat regele 
Carol XII al Suediei, care a fost o vreme în exil (la Ben- 
der), ca urmare a înfrângerii de la Poltava (1709) ad¬ 
ministrate de Petru cel Mare al Rusiei. Regele suedez 
a făcut în 1713 o vizită la palatul sultanului de la Edirne 
(fostul Adrianopol). Acolo el a observat că sultanul 
avea pe lângă el un consilier care îi comunica dacă su¬ 
puşii se plângeau cu privire la felul în care legea era apli¬ 
cată în imperiu. Regele suedez a emis apoi un edict care 
stabilea în Suedia, în absenta sa, o asemenea funcţie. 

Democraţiile europene au preluat această idee, care 
apoi s-a răspândit şi în afara Europei. Astăzi există om- 

budsman şi în Nigeria sau în Thailanda, fără ca aceste 
ţări să fie, din acest motiv, mai democratice. Eficienta 
unei instituţii depinde de multe ori de cultura în care 
este transplantată. 


65 



PEDEPSE CRUDE SI NEOBIŞNUITE 
> > 


O apariţie constantă în discursul juridic şi consti¬ 
tuţional al statelor democratice este PROHIBIŢIA „PEDEP¬ 
SELOR CRUDE şi neobişnuite 11 . Ce anume înseamnă 
expresia aceasta depinde de împrejurări. In Europa 
contemporană, pedeapsa capitală pare să intre în raza 
acestei interdicţii. Alte democraţii, precum Statele 
Unite şi Japonia, acceptă pedeapsa capitală, însă ac¬ 
ceptă în principiu şi interdicţia cruzimii punitive. Tot 
în acest registru să notăm INTERDICŢIA, universală, 
A TORTURII. 

Pentru a înţelege sensul acestei interdicţii, trebuie 
să ne întoarcem iarăşi spre un text clasic. In Republica 
lui Platon există un pasaj despre pedepsele din cetatea 
democratică. Aici legile rareori îi pedepsesc pe cetă¬ 
ţeni - afirmă Platon -, iar pedepsele sunt blânde. Con¬ 
damnaţii la moarte se plimbă fără să îşi facă griji prin 
piaţa publică. 

Scopul lui Platon, în această secţiune a dialogului, 
este polemic. In fond, el cunoştea foarte bine soarta lui 
Socrate, învăţătorul său, care a fost condamnat la moar¬ 
te de către atenieni. A scris chiar un dialog ( Criton ) 
despre motivele pentru care Socrate era împăcat cu sen- 

tinţa, pe care a dus-o el însuşi la îndeplinire. Dar tema 
introdusă de Platon a rezonat în istoria ideilor politice. 

Intre regimul punitiv şi regimul politic există o 
legătură. Printre semnele certe ale unui regim politic 
rău sunt pedepsele excesive, crude. Tiranul este văzut 
ca o fiară însetată de sângele compatrioţilor săi. Pedep¬ 
sele corporale aspre erau regula, nu excepţia. Crucifi¬ 
carea, spânzurarea, frângerea pe roată, decapitarea sau 
arderea pe rug erau pedepse comune chiar şi în Europa. 
In codurile de legi premoderne găsim pedepse pre¬ 
cum înecarea, însemnarea cu fierul roşu sau zdrobirea 

1 i 

sub un bolovan uriaş. 

> 

In secolul Luminilor lucrurile se schimbă radical. 
Susţinătorii regimurilor moderate încep să critice exce¬ 
sul punitiv. Unul dintre cei mai influenţi este marchi¬ 
zul de Beccaria, autor al unui mic tratat, Despre 
infracţiuni şi pedepse (1764). Sub influenţa sa, statele 
europene (şi noua republică de peste Ocean) încep să 
elimine şi să interzică pedepsele excesive şi tortura judi¬ 
ciară, asociate de acum încolo cu despotismul politic. 

DREPTUL DE A PURTA ARME 


în zilele noastre, dreptul de a purta arme pare o 
chestiune excentrică, de care ne amintim doar atunci 
când vedem jurnalele de ştiri ce relatează despre îm¬ 
puşcături într-o şcoală din Statele Unite. însă dreptul 
de a purta arme a fost cândva esenţial în istoria for¬ 
mării regimului democratic. 

în oraşele greceşti, oamenii liberi erau şi înarmaţi. 
Vorbim aici despre armamentul specializat. Hoplitul 
grec avea un scut greu, lance şi elemente de armură. 
Toate acestea costau mult şi presupuneau o pregătire 
militară temeinică. 

Expresia DEMOCRAŢIE MILITARĂ este folosită pen¬ 
tru a desemna un regim în care cetăţenii au atât o func¬ 
ţie politică, cât şi una militară. Unele triburi germanice 
aveau o organizare de acest tip. Şefii politici erau, si¬ 
multan, şi lideri militari. Titlul de duce (dux, în latină) 

era iniţial al unui conducător militar. La fel si titlul de 
» > 

voievod (în slava veche, voi— război + vodă— a conduce). 

în secolele XVII-XVIII apar schimbări considera¬ 
bile în modul în care războiul este imaginat, organizat 
şi purtat. Statele europene devin mai centralizate şi pot 
mobiliza armate şi flote considerabile. Acest lucru pro¬ 
duce însă şi o reacţie. Printre altele, pentru că înseamnă 

taxe mai mari. Primele neînţelegeri serioase, care au 
prefaţat Războiul Civil din Anglia, au fost cele provo¬ 
cate de impunerea, în 1634, de către regele Carol I, a 
unei taxe navale ( ship money ) pe timp de pace. Trep¬ 
tat, se consolidează percepţia potrivit căreia o armată 
permanentă ( standing army) este semnul unei guver¬ 
nări tiranice. 

Care este însă alternativa la o armată permanentă? 
Miliţiile populare (în latină, milites, soldaţi). Altfel 
spus, cetăţenii înarmaţi. Unul dintre scopuri era imi¬ 
tarea ordinii politice şi militare a Spartei sau a Repu¬ 
blicii Romane. Unul dintre autorii care au apărat ideea 
miliţiilor a fost Niccolo Machiavelli, celebrul autor al 
Principelui (1513). In secolele XVI-XVII apare o întrea¬ 
gă şcoală de gândire, neostoicismul, care pune accent 
pe cultivarea disciplinei, inclusiv aceea militară. Ar¬ 
mata puritanilor, condusă de Cromwell, se numeşte 
New Model Army. 

Carta engleză a Drepturilor (1689) include dreptul 
de a purta arme printre acele drepturi pe care guver¬ 
narea nu le poate încălca. Insă cea mai cunoscută 
menţiune a acestui drept se află în Amendamentul II 
al Constituţiei americane (1787): „O miliţie bine rân¬ 
duită fiind necesară pentru siguranţa unui stat liber, 
dreptul poporului de a deţine şi de a purta arme nu 
va fi îngrădit' 1 . 

Dreptul de a deţine şi de a purta arme a fost inter¬ 
pretat în două moduri diferite. Primul, popular în 
SUA, este acela care susţine că dreptul respectiv este 
individual. Raţiunea sa de a fi o reprezintă dreptul la 
autoapărare al individului. A doua interpretare leagă 

acest drept de apărarea cetăţii. Armele sunt necesare 

cetăţenilor atâta vreme cât ei sunt membri ai miliţiei 
» » 

sau ai armatei de recruţi. Multe democraţii avansate 
» » 

subscriu la această a doua interpretare. In Suedia, Fin¬ 
landa şi, mai ales, în Elveţia şi în Israel, experienţa ar¬ 
melor este legată de statutul de cetăţean şi de nevoia 
de apărare naţională. 

PROPRIETATEA ASUPRA CELUILALT 


Progresul libertăţii şi al egalităţii, care a dus la in¬ 
staurarea democraţiilor moderne, poate fi înţeles şi ca 
o reacţie la existenţa unor forme de dominaţie poli¬ 
tică - în special sclavia. Dar, pentru că sclavia, în 
zilele noastre, a dispărut aproape complet, pentru a în¬ 
ţelege evoluţiile care au dus la instaurarea regimurilor 
democratice, trebuie să revenim la trecut. 

Pentru Aristotel, sclavul este o „unealtă însufleţită". 

Tot lui Aristotel îi datorăm o teorie numită „teoria 

sclaviei naturale". Unii oameni sunt, prin natura lor, 

destinaţi unei vieţi de servitute. 

» » 

Această teorie trebuie să fi părut firească celor din 
jurul filozofului grec. Sclavia era larg acceptată. Fami¬ 
lia greacă era nu doar o unitate socială, ci şi una econo¬ 
mică. Din termenul grecesc oikos, „casă", „gospodărie", 
avem astăzi cuvântul „economie". Termenul „despot" 
provine de la numele grec al capului de familie ( des- 
potes), prin care era desemnat, în acelaşi timp, stăpâ¬ 
nul de sclavi. 

In dreptul roman tatăl {paterfamilias) avea puteri 
încă şi mai extinse. In multe situaţii el avea de fapt un 
drept de viaţă şi de moarte asupra sclavilor săi, precum 
şi asupra familiei sale. Termenul nostru de DOMN vine 

tot de la un termen roman, dominus, care îl desemna 
pe stăpânul unei case ( domus ). 

Aceste idei au fost resuscitate în epoca marilor des¬ 
coperiri geografice. Spaniolii şi-au justificat uneori 
extinderea sistemului lor colonial cu ajutorul teoriei 
sclaviei naturale (indienii americani fiind declaraţi 
astfel sclavi de la natură). Iar în domeniul filozofiei 
politice, apare un set de argumente pe care astăzi îl 
numim PATRIARHALISM. Pe scurt, acesta susţine că 
puterea suveranului asupra supuşilor săi trebuie să fie 
absolută, pentru că este similară cu aceea pe care o 
avea capul de familie în lumea greco-romană sau în 
Vechiul Testament. 

Teoriile moderne despre egalitate şi despre libertate 
s-au format şi ca o reacţie la patriarhalism. Un exem¬ 
plu clasic este acela al lui John Locke, care a publicat 
în 1689 cel e Două tratate despre guvernare. Primul din¬ 
tre acestea este dedicat respingerii argumentelor patri- 
arhaliste care urmăreau să legitimeze ABSOLUTISMUL 
lui Iacob II. 

Sclavia şi alte forme de servitute radicală (cum ar 

fi serbia în estul Europei şi în Rusia) au înregistrat un 

recul în secolele al XVIII-lea si al XlX-lea. In această 

» 

perioadă se formează o cultură a egalităţii şi a libertăţii 
politice, care vede în lupta împotriva sclaviei o etapă 
istorică necesară în emanciparea cetăţeanului. 

In Ţara Românească, ultimii ţigani au fost dezro¬ 
biţi în 1856, iar în Rusia serbia a fost abolită complet 
în 1861. In Statele Unite a fost nevoie de experienţa Răz¬ 
boiului Civil (1861—1865) pentru ca Sudul să renunţe, ofi- 

cial, la sclavie. în discursul de la Gettysburg al preşe¬ 
dintelui de atunci, Abraham Lincoln, se găseşte expresia, 
atât de citată de susţinătorii democraţiei: „guvernarea 
poporului, prin popor, pentru popor“ (government of 
the people, by the people, for the people). 

„MOARTE TIRANILOR!" 


Clădirea din Helsinki în care se află acum sediul 
guvernului finlandez adăpostea cândva birourile gu¬ 
vernatorului general al Marelui Ducat al Finlandei. 
In 1904, Nikolai Ivanovici Bobrikov a fost asasinat aici 
de un tânăr, Eugen Schauman. Motivele acestuia erau 
de natură politică şi naţională. 

Astăzi, din afara clădirii nu se vede nici o urmă a 
acelor evenimente. Insă dacă urci pe scara principală, 
în dreptul locului în care a fost asasinat guvernatorul 
ţarului se găseşte o placă memorială cu inscripţia Se 
Pro Patria Dedit („S-a dăruit pe sine Patriei"). Alături 
este o panglică în culorile drapelului finlandez. 

Asasinatul politic este un subiect inconfortabil 
pentru sensibilităţile noastre. Dacă facem însă o plim¬ 
bare prin locurile memoriei, observăm că democra¬ 
ţiile actuale îsi datorează existenta si unei tradiţii 
> > » > » 

radicale: TIRANICIDUL. 

In Atena antică exista o lege care stabilea că cel care 
ucide pe cineva care acţionează pentru răsturnarea or¬ 
dinii democratice va beneficia de imunitate. Iar dacă 
nu mai este în viaţă, îi era garantată o statuie în piaţa 
publică. Cetăţenii erau obligaţi să participe la un ritual 

civic în care jurau să respecte această lege. O variantă 
mai puţin dramatică era OSTRACISMUL. Aceasta era o 
procedură prin care adunarea cetăţenilor putea vota (pe 
cioburi din argilă, ostraka ) dacă să exileze din cetate pe 
cineva care devenise o ameninţare pentru democraţie. 

Teorii ale tiranicidului au fost formulate în medi¬ 
ile protestanţilor radicali în secolele XVI-XVII. John 
Milton, unul dintre cei mai importanţi poeţi de limbă 
engleză, a publicat în 1649 o lucrare (Despre funcţia 
regilor şi magistraţilor) în care justifică execuţia lui 
Carol I. Argumentele în favoarea tiranicidului au tra¬ 
versat peste Ocean. Pe Marele Sigiliu al statului Mas- 
sachusetts vedem o mână care ţine o sabie. Inscripţia 
în latină este parte a unui text scris de Algernon Sid- 
ney, care a fost executat de regalişti pentru uciderea ace¬ 
luiaşi Carol I: „Această mână, inamică a tiranilor..O 
imagine a Virtuţii care ucide Tirania este şi pe drape¬ 
lul statului Virginia, alături de mottoul Sic semper 
tyrannis („Astfel întotdeauna tiranilor 11 - cuvinte atri¬ 
buite lui Marcus Junius Brutus, unul dintre asasinii 
lui Cezar). 

Democraţia modernă s-a format (şi) pe acest fundal. 
In 1942, Reinhard Heydrich, responsabil pentru măsu¬ 
rile de teroare din Cehia şi Boemia ocupate de nazişti, 
a fost asasinat. Trecătorul prin Praga poate vedea şi 
acum locul, în pivniţa unei biserici, unde s-au barica¬ 
dat membrii echipei de asasini. Lângă placa memo- 
rială sunt mereu flori. In 1945, cadavrul lui Mussolini, 
care fusese executat sumar, a fost atârnat de acoperi¬ 
şul unei benzinării. Democraţiile au fost în numeroase 
> > 

ocazii regimuri primejdioase pentru inamicii lor. 

DREPTUL LA REVOLUŢIE 

J 


Multe democraţii îşi au originile în revoluţii poli¬ 
tice ori sociale. Dacă vom scrie o istorie a democrati¬ 
zării Europei, spre exemplu, nu ar putea lipsi de aici 
momentul revoluţiilor din 1848. Căderea comunismu¬ 
lui din Europa de Est şi instaurarea, în unele dintre 
aceste state, a unor regimuri democratice au constituit 
un alt asemenea moment revoluţionar. Asa-numita „Pri- 
măvară arabă“ (2010-2012) a dus la răsturnarea multor 
regimuri autoritare şi la măsuri de DEMOCRATIZARE. 

In arsenalul teoretic al democraţiilor se numără si 

» > 

DREPTUL LA revoluţie. Când poporul este oprimat, 
el are dreptul de a-şi lua soarta în propriile mâini. 

Unul dintre cei mai importanţi teoreticieni care 
au susţinut acest drept este John Locke. In Al doilea 
tratat despre cârmuire (1689), el a arătat că guvernarea 
este instituită nu pentru binele celor care guvernează, 
ci pentru binele celor guvernaţi. In cazul în care pu¬ 
terea politică îşi depăşeşte mandatul care îi este încre¬ 
dinţat, poporul are dreptul să reziste. Mai important, 
poporul are dreptul să instituie un nou regim politic. 

Aşadar, scopul rezistenţei, pentru John Locke, nu 
este doar unul negativ; poporul este sursa ultimă a 
constituţiei politice. Această doctrină a fost preluată 

apoi de revoluţionarii americani. în Declaraţia de 
independenţă (1776), al cărei autor principal este 
Thomas Jefferson, citim că, atunci când un popor este 
ameninţat de despotism, este dreptul şi chiar datoria 
sa să „răstoarne" un asemenea regim şi să „instituie o 
nouă guvernare". 

în vremea Revoluţiei Franceze, imnul adoptat în 
1795 {La Marseillaise ) comunică acelaşi fel de idei: 
„Haideţi, copii ai Patriei, / Ziua gloriei a venit! / [...] 
La arme, cetăţeni! / Formaţi batalioane!" 

Secolul XX a cunoscut democraţii născute în focul 

» 

revoluţiilor. „Revoluţia garoafelor" din 1974 a însem¬ 
nat sfârşitul regimului autoritar instituit de Salazar în 
Portugalia. Cehia a cunoscut, în 1989, „Revoluţia de 
catifea". Căderea regimului de apartheid din Africa 
de Sud, în 1994, poate fi considerată tot ca parte a 
unui proces revoluţionar. 

DEMOCRAŢIE SI NAŢIUNE 

J J J 


începând din secolul al XlX-lea, istoria democraţiei 

se împleteşte cu aceea a unei alte forţe formidabile: 

NAŢIONALISMUL. Din această interacţiune s-au născut 
> » 

regimurile pe care le numim astăzi DEMOCRAŢII NA¬ 
ŢIONALE. Franţa este un astfel de exemplu, al unui stat 
care afirmă apăsat, inclusiv în Constituţie, caracterul 
său naţional şi unitar. România este un alt exemplu. 

Naţionalismul a avut un rol dual în raport cu de¬ 
mocraţia. Pe de-o parte, în formele sale radicale, a sub¬ 
minat instituţiile si cultura democraţiei. Astfel au stat 
> > » 

lucrurile, spre exemplu, în Germania anilor '30. Şi fas¬ 
cismul italian sau comunismul sovietic au găsit uneori 
în naţionalismul extrem un aliat. Regimul lui Nico- 
lae Ceausescu a fost definit ca „national-comunist“. 

Pe de altă parte însă, consolidarea statului naţional 
şi a culturii naţionale a creat condiţiile pentru dezvol¬ 
tarea instituţiilor democratice şi pentru o viaţă poli¬ 
tică liberală, de pildă în Finlanda sau Irlanda. 

Patriotismul a rămas, ca şi în secolul al XlX-lea, 
un sentiment important în statele democratice. Agenda 
publică este uneori dominată de teme legate de IDEN¬ 
TITATEA NAŢIONALĂ, cum ar fi cele care privesc istoria 
celor două războaie mondiale sau cele legate de AUTO- 

NOMIA PE BAZE ETNICE. însă sentimentul de aparte¬ 
nenţă la o comunitate nu mai este înţeles în acelaşi 
» > > 

mod în societăţile MULTICULTURALE din prezent. Do¬ 
vadă disputele cu privire la imigraţie, globalizare, aju¬ 
torul internaţional sau accesul străinilor la sistemul 
» 

de sănătate ori de educaţie. 

» 

PACEA DEMOCRATICĂ 


Apariţia democraţiilor moderne a fost un punct 
de cotitură în istoria relaţiilor internaţionale. Iarăşi, 
pentru a înţelege de ce anume, trebuie să recurgem la 
istorie. 

Funcţia principală a statului, secole la rând, a fost 
războiul. Acest lucru este cu deosebire adevărat în is¬ 
toria modernă timpurie a Europei, când - pentru a 
folosi expresia lui Charles Tilly, un sociolog ameri¬ 
can - „războiul a făcut statul, iar statul a făcut războ¬ 
iul". Perioadele de pace, dacă existau, erau scurte. 

Lucrurile s-au schimbat odată cu apariţia democra¬ 
ţiilor moderne. Acestea, desigur, au fost implicate în 
războaie. Inclusiv în cele două războaie mondiale, când 
au avut o capacitate de mobilizare impresionantă. Un 
detaliu puţin cunoscut din al Doilea Război Mondial 
este că principala sa sursă de finanţare, în Statele Unite, 
a fost subscripţia publică, prin vânzarea de obligaţiuni 
guvernamentale către populaţie. Războiul, cu alte cu¬ 
vinte, a fost o cauză populară. In unele cazuri, democra¬ 
ţiile occidentale au fost victimele agresiunii şi ocupaţiei 
(Danemarca, Luxemburg, Norvegia şi Olanda, printre 
altele). 

Totuşi, democraţiile consolidate par să nu fi trecut 
niciodată de o anumită limită. Ele nu au pornit nici¬ 
odată la război împotriva unei alte democraţii conso¬ 
lidate. Aceasta este TEORIA PĂCII DEMOCRATICE, care 
susţine că, în relaţiile dintre ele, democraţiile sunt cu 
necesitate paşnice. 

Dar acest lucru nu înseamnă că democraţiile sunt 

> 

la fel de dezangajate faţă de oricine. Dimpotrivă, ex¬ 
perienţa unor state precum Franţa sau Statele Unite 
arată că intervenţia militară în anumite locuri - de 
pildă, în Indochina (1946-1954) sau Coreea (1950- 
1953) - face parte din opţiunile pe care le au la dispo¬ 
ziţie guvernele democratice. 

CAPITALISM SI DEMOCRAŢIE 

J J 


în principiu, cele două noţiuni sunt distincte. Poate 
exista capitalism fără democraţie, aşa cum o dovedesc 
regimuri autoritare precum acela din Singapore, după 
cum a existat şi democraţie fără capitalism - în Anti¬ 
chitate. însă democraţia actuală este de neimaginat 
fără capitalism. în ştiinţele politice există expresia CAPI¬ 
TALISM DEMOCRATIC. 

Există o raţiune care aduce împreună cele două 

concepte, şi anume PIAŢA liberă. 

înainte de sfârşitul secolului al XVIII-lea existau 
> 

multe feluri de restricţii economice. Două ne inte- 
» 

resează acum. Primul fel de restricţii privea forţa de 
muncă. Nu oricine putea fi angajat şi nu cu orice sa¬ 
lariu. Altfel spus, nu exista o piaţă reală a forţei de muncă. 
Activitatea economică în oraşele europene era domi¬ 
nată de bresle, iar femeile munceau, de regulă, doar 
în gospodărie. Munca salariată era rară. 

Al doilea fel de restricţii era introdus de mecanis- 
» 

mele de control al preţurilor. Produsele aveau preţuri 
definite de reguli rigide. Autorităţile interveneau frec¬ 
vent prin impunerea unui „preţ just“, mai ales în cazul 
cerealelor (o marfă esenţială în condiţiile societăţilor 
premoderne). 

Odată cu revoluţia industrială lucrurile se schim- 
» 

bă radical în economie. Iar în sfera ideilor, în 1776 
apare o carte fundamentală, Avuţia naţiunilor, a lui 
Adam Smith, un profesor scoţian de filozofie morală. 
Aceasta avansează ceea ce s-a numit teoria mâinii 
invizibile. O economie bazată pe schimburi libere 
între indivizi generează prosperitate şi ordine. Chiar 
dacă fiecare dintre aceşti indivizi se gândeşte doar la 
profitul său personal, interacţiunea dintre agenţi moti¬ 
vaţi de egoism duce, totuşi, la efecte benefice pentru 
întregul sistem social. 

In secolul XX, regimurile totalitare propun o nouă 
abordare economică: planificarea. Pentru o vreme, 
ideea unei economii conduse centralizat de către stat 
pare o alternativă la un capitalism aflat în criză. Reac¬ 
ţia teoretică a venit din partea unor gânditori grupaţi 
în asa-numita „Scoală austriacă de economie". Unul 
dintre aceştia, Friedrich A. Hayek, a denunţat în Dru¬ 
mul către servitute (1944) consecinţele nefaste ale pla¬ 
nificării. Pentru Hayek, centralizarea economică duce, 
în ultimă instanţă, la represiune politică. La sfârşitul 
anilor’8o, economiile planificate din estul Europei şi 
din Uniunea Sovietică sunt afectate de o criză termi¬ 
nală, precipitată de ineficienţa alocării resurselor. 

EGALITATE PÂNĂ UNDE? 


O glumă din timpul socialismului zice că la Radio 
Erevan, într-o dimineaţă, crainicul spune: „Un ascultă¬ 
tor ne întreabă ce este capitalismul. Răspundem: ex¬ 
ploatarea omului de către om!" Ascultătorul revine: „Iar 
socialismul...?“ Şi crainicul: „Iar socialismul este exact 
opusul capitalismului!” 

Propaganda socialismului de stat al secolului XX a 
denunţat inegalităţile capitalismului şi a susţinut că o 
societate justă este una între egali. Insă şi democraţia 
a cultivat această valoare a egalităţii. Pentru istoricul 
grec Herodot, egalitatea este fundamentală pentru o 
democraţie, nu libertatea. După el, Sparta este o cetate 
liberă, însă nu este o democraţie, pentru că spartanii nu 
cultivă egalitatea. Un alt istoric grec, Tucidide, utili¬ 
zează termenul isonomia, care înseamnă „egalitate în 
faţa legilor 11 . La Atena cetăţenii se bucurau şi de isegoria 
(„egalitate a cuvântului în adunarea publică 11 ). Aceste 
principii au fost adoptate şi extinse în democraţiile 
moderne. Aici contează EGALITATEA DE drept. 

Insă şi EGALITATEA DE avere este importantă. O 
societate extrem de inegalitară probabil că nu poate 
rămâne o democraţie pentru mult timp, chiar dacă 
alte condiţii sunt îndeplinite. Guvernele de stânga, în 

zilele noastre, susţin de regulă reducerea inegalităţii 
prin măsuri directe de redistribuţie, cum ar fi impozi¬ 
tul progresiv sau subvenţionarea unor servicii publice. 
Guvernele de dreapta preferă un grad mai redus de 
intervenţionism, considerând că iniţiativa privată va 
duce la beneficii generale şi la un grad mai mare de 
competitivitate a economiei. 

Inegalitatea este una dintre mărimile cel mai dificil 
de măsurat. Există inegalitate între state şi inegalitate 
între cetăţenii aceluiaşi stat. Acest din urmă aspect este 
măsurat de indicatori precum coeficientul Gini (de¬ 
numit după un statistician italian, Corrado Gini, care 
a propus acest indicator în 1912). Relaţia dintre egali¬ 
tatea materială şi democraţie este încă dezbătută la 
nivelul specialiştilor, dar, la un nivel foarte general, ob¬ 
servăm din clasamentele făcute pe baza coeficientului 
Gini că democraţiile avansate sunt mai egalitare decât 
sistemele hibride sau autoritare. Insă unele democra¬ 
ţii avansate sunt caracterizate de inegalităţi puternice 
(Statele Unite), în vreme ce altele sunt mai egalitare 
(Danemarca). Tot ca o regulă generală, inegalităţile sunt 
mai accentuate în democraţiile recente decât în demo¬ 
craţiile consolidate. 

» 

LIBERTATEA 


Termenul utilizat de latini, libert as, îl folosim şi 
astăzi. Insă ce anume înseamnă libertatea politică este 
destul de complicat de explicat. La prima vedere, li¬ 
bertatea înseamnă pur şi simplu absenţa unor con¬ 
strângeri: sunt liber în măsura în care pot face absolut 
tot ce vreau. Dar atunci cum mai deosebim libertatea 
de anarhie? Sau cum pot fi, totuşi, liber, când mă su¬ 
pun legii? Sau ce fel de libertate este aceea, atunci când 
prin deciziile mele îmi limitez capacitatea de acţiune 
în viitor? Sunt liber să mă vând ca sclav? Pot semna, 
liber, un document care îmi interzice să critic ceva sau 
pe cineva? 

Una dintre cele mai influente concepţii despre li¬ 
bertate a fost propusă de filozoful Isaiah Berlin în- 
tr-un text celebru, Două concepte de libertate, la origine 
o lecţie ţinută la Oxford în 1958. Aici apare distincţia 
între LIBERTATEA POZITIVĂ (care este, la originile sale 
greceşti, capacitatea cuiva de a se stăpâni pe sine, de 
a-şi determina soarta; concepţie transformată mai târ¬ 
ziu de regimurile autoritare în constrângeri aplicate 
individului în numele autodeterminării colectivităţii 
şi al „progresului social”) şi LIBERTATEA NEGATIVĂ, care 
presupune capacitatea individului de a acţiona, neîm- 

piedicat de alţi membri ai societăţii, pentru realizarea 

dorinţelor sale. 

» 

In democraţiile contemporane, această din urmă 
concepţie este centrală. Libertatea mea este limitată 
doar de libertatea celuilalt. In sfera privată, fiecare 
are dreptul să-şi organizeze viaţa aşa cum doreşte. Ast¬ 
fel de argumente au fost formulate de filozoful englez 
John Stuart Mill în lucrarea sa Despre libertate (1859). 
Pentru că libertatea individuală este intens cultivată 
în democraţiile contemporane, adesea numim aceste 
sisteme democraţii liberale. 


87 



INDIVIDUALISMUL 


Sunt societăţile democratice contemporane domi¬ 
nate de individualism? Puţini ar nega asta. Insă in¬ 
terpretarea acestui fapt ne trimite în două direcţii 
opuse. 

Pe de-o parte, sunt aceia care subliniază rolul isto¬ 
ric al individualismului în formarea unei societăţi 

» 

moderne şi a unei economii performante. Pentru Alan 
Macfarlane, un antropolog de la Cambridge, indivi¬ 
dualismul explică avansul pe care îl are Anglia în pe¬ 
rioada revoluţiei industriale. In ordine filozofică, o 
apărare a individualismului extrem este oferită de Ayn 
Rând, o scriitoare americană cunoscută pentru roma¬ 
nul Revolta lui Atlas (1957). Iar în cultura Sudului ame¬ 
rican exista de mult o tradiţie a suspiciunii faţă de stat 
şi a independenţei individului. Imaginea justiţiarului 
solitar din filmele western este parte a acestei culturi. 

Pe de altă parte, individualismul este văzut ca o forţă 
corozivă, care slăbeşte societatea şi care poate să afec¬ 
teze chiar individul. Intr-o lucrare din 2000, Singur 
în sala depopice, sociologul american Robert D. Put- 
nam investighează declinul CAPITALULUI SOCIAL în 
Statele Unite. El descoperă că oamenii devin tot mai 

solitari, iar activităţile comunitare sunt tot mai puţin 
populare. 

Suntem astăzi obişnuiţi să evaluăm calitatea demo- 

> i 

craţiei mai degrabă după impactul asupra propriei 
vieţi: venit pe cap de locuitor, coşul minim de con¬ 
sum lunar, accesul la studii superioare sau la progra¬ 
me sociale. Numărul celor înscrişi în sindicate sau în 

i 

partide politice scade. Incidenţa divorţurilor a crescut 

în ultimele decenii. Democraţiile recente sunt tot mai 

» 

mult asociaţii fluide de indivizi, mai degrabă decât 

comunităţi tradiţionale. 

> > 

FIECARE PENTRU SINE? 


Oricare ar fi scopurile noastre individuale, unele 
lucruri nu le putem dobândi decât printr-un efort co¬ 
lectiv. Spre exemplu, plătim impozite pentru că ne 
imaginăm - corect sau eronat - că din aceşti bani sunt 
plătite lucruri care ne sunt necesare tuturor, întregii 
societăţi sau statului: educaţie, spitale, apărare şi poliţie. 
Insă realitatea este că mulţi oameni joacă rolul PASAGE¬ 
RULUI clandestin (free rider), cel care se ascunde pen¬ 
tru a nu plăti biletul, cum fac ceilalţi pasageri. Aşa încât 
pentru astfel de oameni este necesară constrângerea. In 
acest caz, plătim impozite pentru că aşa ne cere legea. 
Iar dacă nu o respectăm, vom fi pedepsiţi. 

Toate statele au astfel de legi care îi pedepsesc pe cei 
care se sustrag plăţii taxelor. Posedă şi instituţii care 
ar trebui să urmărească aceste lucruri. Insă gradul de 
colectare a impozitelor este foarte diferit de la o ţară 
la alta. In Statele Unite, economia subterană este eva¬ 
luată la circa 8% din totalul economiei. In Brazilia si 

» 

în Rusia, economia subterană este evaluată la circa 40%. 

Plata (sau neplata) taxelor este doar un aspect al unui 
fenomen mai complex. Oamenii pot să contribuie la 
(sau să se sustragă de la) diferite activităţi. De pildă, 
ei pot minţi (sau nu) în actele oficiale. Se baricadează 

în case sau, dimpotrivă, lasă poarta neîncuiată. îşi lasă 
copiii singuri pe stradă ori îi supraveghează neîncetat. 
Taximetriştii cer un preţ corect sau, dimpotrivă, îşi 
jecmănesc clienţii, mai ales dacă aceştia sunt străini. 

Există o anumită diferenţă între aceste două tipuri 
de situaţii. Termenul care apare adeseori în discuţiile 
teoretice este acela de ÎNCREDERE {trust, în engleză). 
Democraţiile prospere ale Occidentului sunt societăţi 
în care există un grad înalt de încredere între indivizi 
şi, mai ales, între cetăţeni şi instituţii. Oamenii îşi plă¬ 
tesc impozitele şi pentru că ştiu că autorităţile nu fură 
banii, ci îi folosesc, eficient, cu scopul de a furniza bu¬ 
nuri PUBLICE {publicgoods). 

STATUL BIROCRATIC 


Dacă un călător dintr-o democraţie din trecut ne-ar 

» 

vizita, probabil că unul dintre lucrurile care l-ar mira 
ar fi mulţimea de hârtii, de reguli şi de oficiali din 
societatea noastră. Statele moderne, fie că sunt demo¬ 
cratice sau nu, sunt dominate de BIROCRAŢIE. Insă în 
ce măsură este acest lucru compatibil cu existenţa unei 

democraţii? 

> 

Şi în acest caz avem două abordări opuse. Una 

dintre acestea subliniază rolul birocraţiei în moder- 

» 

nizare şi în funcţionarea unui stat de drept. Germania 
secolelor XIX-XX era cunoscută pentru cultura servi¬ 
ciului public corect şi eficient. Pentru Max Weber, 
un important sociolog german de la începutul secolu¬ 
lui XX, statul modern, organizat raţional, este cu ne¬ 
cesitate birocratic, iar birocratul, ideal vorbind, e în 
slujba cetăţenilor. 

Insă tot în secolul XX apare şi percepţia opusă, 
anume că birocraţia ameninţă individul. In Procesul, 

y y 7 

romanul lui Franz Kafka publicat în 1925, personajul 
principal este pierdut într-un sistem impersonal, în 
care nici măcar nu ştie natura delictului de care este 

y 

acuzat. Intr-o cheie teoretică, sociologul german 
Robert Michels a formulat în Partidele politice, cartea 

sa din 1911, aşa-numita „lege de fier a oligarhiei". 

In orice organizaţie, susţine el, apare cu necesitate o 

clasă de administratori care, treptat, vor deturna scopul 

sistemului şi îi vor domina pe membrii simpli. 

Multe dintre normele care ne încadrează viata nu 

> 

sunt rezultatul legilor dezbătute în parlament şi nici 

al ordonanţelor guvernului. Cantitatea de plumb din 

benzină, costul asigurărilor, substanţele active din- 

tr-un medicament - acestea si multe altele sunt decise 

> 

de o birocraţie despre care mulţi dintre noi nu ştim 
nimic. Se vorbeşte chiar despre existenţa unei puteri 
diferite de cele trei puteri clasice (legislativ, executiv, 
judiciar), şi anume puterea de reglementare. 

EDUCAŢIA 

> 


Ne putem imagina o democraţie a analfabeţilor? 
Poate că nu, însă au existat autori care au criticat sofis¬ 
ticarea adusă de artele şi ştiinţele moderne şi au pro¬ 
pus întoarcerea la o viaţă simplă, eventual chiar la o 
existenţă rustică. Unul dintre aceştia este Jean-Jacques 
Rousseau, care - ironic - este si autorul uneia dintre 
cele mai influente cărţi despre educaţia copiilor (Emile 
sau despre educaţie , 1762). 

Dar statul modern a mizat mai degrabă pe virtuţile 
educaţiei. Iată de ce democraţiile contemporane sunt 
de neimaginat Iară un sector important al educaţiei, 
publice sau private. 

Primele care au introdus obligativitatea şcolarizării 
au fost statele protestante, în secolele XVI-XVII. Pen¬ 
tru protestanţi, motivaţia imediată a fost găsită în teo¬ 
logie. Fiecare credincios trebuia să aibă acces la textul 
Bibliei şi să judece cu mintea sa. Un alt argument a 
fost propus de filozoful englez Francis Bacon. In Noua 
Atlantidă (1626) el a imaginat un stat unde cercetarea 
tehnică şi ştiinţifică este organizată de autorităţi, pro¬ 
ducând adevărate miracole artificiale. Bacon descoperă 
ceea ce timpurile noastre ştiu bine: LEGĂTURA DINTRE 
ştiinţă şi puterea statului. Leo Strauss, specialist 

în filozofie politică, speculează într-un eseu din 1959 
(Ce este educaţia liberală?) asupra posibilităţii trans¬ 
formării democraţiei într-o „aristocraţie universală”, 
prin mijlocirea cultivării valorilor culturii umaniste 
clasice. 

Intre starea democraţiei si calitatea educaţiei din- 
> > > 

tr-o ţară există o corelaţie bine stabilită. In regimurile 
clasificate în Indicele democraţiei drept democraţii 
consolidate, durata medie a studiilor este de 16 ani. In 
democraţiile parţiale, de 12 ani. In regimurile hibride 
şi în cele autoritare, de 9 ani. 

LIBERTATEA CUVÂNTULUI SI A PRESEI 

> 


Unul dintre semnele certe care ne anunţă că suntem 

> 

într-o democraţie este faptul că oamenii pot să spună 
ceea ce gândesc. Indiferent cât de mult sau de puţin le 
convine altora, inclusiv autorităţilor. Si invers: unul 
dintre primele semne ale instaurării unui regim auto¬ 
ritar este cenzura. 

Primul amendament al Constituţiei americane in- 

» 

terzice Congresului să adopte vreo lege care să afecteze 
libertatea cuvântului şi a tiparului. Multe alte demo¬ 
craţii au garanţii asemănătoare. Şi totuşi, puţine drep¬ 
turi au fost atât de mult puse la încercare precum acesta. 

In Yates vs United States (1957), spre exemplu, Curtea 
Supremă a stabilit că au dreptul să-şi exprime opiniile 
chiar şi cei care susţin răsturnarea prin violenţă a regi¬ 
mului politic din Statele Unite. Există o diferenţă, arată 
Curtea, între a fi avocatul unei doctrine abstracte si a 
trece direct la organizarea unor acte de violenţă. 

Discuţiile despre libertatea expresiei au devenit încă 
şi mai aprinse în era Internetului. Spre exemplu: are 
dreptul legislatorul ca, în numele luptei împotriva te¬ 
rorismului, să cenzureze comunicarea pe Internet? Tre¬ 
buie permise postările despre sinucidere? Desenele 
animate pornografice care reprezintă copii pot fi asimi- 

96 



late pornografiei infantile? Are dreptul o revistă satirică 

precum Charlie Hebdo să-şi bată joc de religie? Negarea 

Holocaustului trebuie interzisă într-o democraţie? 

> 

Chiar dacă guvernarea este liberală, poate exista în- 
tr-o democraţie şi un alt gen de cenzură, care a fost 
uneori numită „TIRANIA OPINIEI publice". în demo¬ 
craţie, susţine Tocqueville, pentru că voinţa majorităţii 
este singura care contează, ea trasează un „cerc" din¬ 
colo de care nici un autor nu îndrăzneşte să treacă. Re¬ 
zultatul este o specie de conformism faţă de gusturile 
şi opiniile acestei majorităţi. Arta şi literatura democra¬ 
ţiilor ajung astfel să fie marcate de MEDIOCRITATE. 

PROTESTUL 


în 1880 reprezentantul unui mare proprietar de 
pământ din Irlanda s-a confruntat cu o problemă: din 
cauza recoltei proaste, ţăranii cereau o reducere sub¬ 
stanţială a arendei. Şi pentru că aceasta le-a fost refu¬ 
zată, el s-a văzut nevoit să înceapă să-i evacueze. 

în alte vremuri, în sat ar fi început o răscoală. Acum 
însă protestul a fost organizat altfel. Toţi au căzut de 
acord să refuze orice relaţie cu reprezentantul respec¬ 
tiv. Poştaşul a refuzat să-i livreze corespondenţa, negus¬ 
torii au refuzat să-i mai vândă ceva, oamenii au încetat 
să-i mai vorbească. Cel mai important a fost că absolut 
nimeni nu a mai dorit să muncească pentru el. După 
o vreme, a cedat. 

Numele respectivului proprietar era Charles C. 
Boycott. De atunci avem termenul modern de BOICOT. 

Democraţiile sunt regimuri unde oamenii protes¬ 
tează mult şi eficient. Spre deosebire de alte regimuri, 
democraţia nu doar că tolerează protestele, dar chiar 
recunoaşte, cu emfază, DREPTUL DE A PROTESTA. Orice 
cartă a drepturilor menţionează, spre exemplu, dreptul 
de a trimite PETIŢII autorităţilor. între 1838 şi 1848, miş¬ 
carea chartistă a zguduit viaţa politică din Anglia cu 
cererile sale pentru democratizarea sistemului electoral. 

Numele acestei mişcări vine de la Carta poporului 
(Peoples Charter ), un document adresat Parlamentu¬ 
lui, care a acumulat milioane de semnături si care a 

1 > 

inspirat manifestaţii Iară precedent. 

Greva a fost un alt mijloc de expresie a democra¬ 
ţiei în acţiune. State precum Franţa sunt periodic blo¬ 
cate de greve ale lucrătorilor din sectoarele publice 
sau din transporturi. Greva poate fi chiar un mijloc 
de a instaura democraţia. In 1988, Sindicatul Solidari¬ 
tatea a organizat o serie de greve care au fost începutul 
sfârşitului pentru regimul comunist din Polonia. 

Se poate spune că în democraţii se dezvoltă chiar 
o cultură populară A protestului. Anii '60-70 în 
America au fost marcaţi de proteste în forme extrem 
de diverse. Muzica acelei perioade a fost un vehicul 
al activismului politic. Bob Dylan ( Blowinin the Wind) 
şi John Lennon (Give Peacea Charwe) sunt două exem¬ 
ple dintr-o listă foarte lungă. In anii '70 apare o altă 
formă de protest radical, curentul punk (Sex Pistols, 
Anarchy in the UK). 

In democraţiile contemporane există SUBCULTURI, 
unele dintre acestea dedicate protestului. Unii oameni 
se leagă de copaci, iar alţii îşi construiesc buncăre unde 
strâng arme şi alimente pentru a se pregăti pentru Apo- 
calipsă. Mulţi tineri poartă pe stradă tricouri cu slo¬ 
ganuri politice sau sociale, chiar şi atunci când nu ştiu 
nimic despre personajele sau expresiile astfel plimbate 
în public. Unele cauze şi metode de protest sunt serioase, 
precum cele ale mişcării pentru drepturile civile din 
Statele Unite, în anii ’şo, când pentru a protesta faţă 
de discriminarea rasială a fost organizat celebrul „boicot 

al autobuzelor' 1 . Altele, mai puţin: în 2011, în Australia, 
un cetăţean a protestat în timpul unei vizite a reginei 
alergând în pielea goală cu un drapel naţional înfipt în 
posterior. El cerea... reducerea inegalităţilor economice. 
Democraţia nu este un regim în care să te plictiseşti. 

RELIGIA 


în 1802 Thomas Jefferson, într-o scrisoare adresată 
unui pastor baptist, a afirmat că între religie şi stat, 
datorită prevederilor Constituţiei, s-a ridicat un „zid 
al separaţiei". însă relaţia dintre democraţie şi religie 
este mult mai complexă decât lasă să se înţeleagă ex¬ 
presia lui Jefiferson. 

Unele democraţii contemporane îşi afirmă cu tărie 
caracterul lor SECULAR (Franţa). în altele există, oficial, 
o RELIGIE DE STAT: luteranismul în Danemarca, Norve¬ 
gia şi Islanda; anglicanismul este religia oficială (esta- 
blished) în Anglia. însă majoritatea democraţiilor, 
constituţional vorbind, sunt mai degrabă NEUTRE ÎN 
privinţa religiei. Unele confesiuni pot avea un ca¬ 
racter privilegiat (spre exemplu, ortodoxia în Grecia 
sau prezbiterianismul în Scoţia), însă regula generală 
este aceea a unei TOLERANŢE (aproape) depline. Cetă¬ 
ţenii sunt liberi să creadă în ce doresc si să frecventeze 
> > 

ce biserică doresc. 

Istoric vorbind, regimul democratic s-a dezvoltat 
în ariile de confesiune creştină, mai ales protestantă, 
în ce măsură acest lucru este doar un accident istoric 
sau, dimpotrivă, o legătură necesară - este o chestiune 
mai complicată. Instituţii democratice există şi în state 

cu alte religii dominante (Japonia, India sau Taiwan). 
In ţările islamice însă, democraţia a avut o aderentă 
redusă. 

Cât despre ateism, asumarea sa publică este o in¬ 
venţie destul de recentă. Primul autor care a publicat 
sub numele său o carte care apără ateismul a fost baro¬ 
nul D’Holbach ( Sistemul naturii sau despre legile lumii 
fizice şi ale lumii morale, 1770). Până atunci, a fi sus¬ 
pectat de ateism era o acuzaţie extrem de gravă. Doar 
cu patru ani înainte, un nobil francez, cavalerul de La 
Barre, fusese executat pentru că ar fi vandalizat o cruce 
şi pentru că nu şi-ar fi scos pălăria în momentul tre¬ 
cerii unei procesiuni catolice. Trupul său a fost ars pe 
rug, cu Dicţionarul filozofic (1764) al lui Voltaire ţin¬ 
tuit pe piept. 

Acum ateii sunt în siguranţă în statele democratice. 
Datele empirice sugerează chiar că există o legătură 
între lipsa de religiozitate a publicului şi prosperitatea 
unei ţări. Incidenţa ateismului (sub 1%) este cea mai 
mică în Africa Subsahariană, în vreme ce statele din 
Europa de Nord, care ocupă locuri foarte bune în cla¬ 
samentele prosperităţii şi democraţiei, au cea mai mare 
incidenţă a ateismului (Suedia 34%, Norvegia 29%). 
Iar direcţia generală este aceea a unui declin al religio¬ 
zităţii. Dacă actualele tendinţe se menţin, religia va dis¬ 
părea aproape complet în câteva decenii din democraţii 
precum Irlanda, Olanda, Canada sau Elveţia. 

POATE DEMOCRAŢIA SĂ FIE EXPORTATĂ? 


Iată o întrebare care a suscitat numeroase răspun¬ 
suri. Pe de-o parte, este clar că la originea sa democra¬ 
ţia modernă este legată de istoria şi cultura unui mic 
grup de state (Marea Britanie şi Statele Unite, în prin¬ 
cipal). MODELUL BRITANIC a fost exportat şi în statele 
care au fost construite şi locuite în principal de colo¬ 
niştii britanici (Canada, Australia, Noua Zeelandă). 
Experienţa imperiilor coloniale este însă mai greu de 
evaluat. Faptul de a fi fost colonii britanice pare să fi 
fost un avantaj pentru state precum Africa de Sud, în 
comparaţie cu Mozambicul, de pildă, care a fost colo¬ 
nie portugheză. 

In unele locuri, democraţia s-a instaurat ca urmare 
a unei ocupaţii străine (Japonia). In altele, a contat cul¬ 
tura politică a imigranţilor (Israel). 

Instituţiile şi legile pot fi, cu siguranţă, exportate 

cu succes. Legislaţia japoneză modernă provine din 

aceea prusacă. Votul pe buletine de vot standardizate, 

tipărite de stat, provine din Australia, însă acum este 

folosit în toată lumea. Primul stat care a acceptat ca 

femeile să voteze si să candideze a fost Noua Zeelandă, 

iar acum femeile votează si candidează în toate demo- 

> 

craţiile. Insă există şi numeroase alte exemple (mai 

recent, Irak şi Afganistan) care ne arată limitele ex¬ 
portului de democraţie. 

Exemplele Europei de Est şi al fostei URSS sunt 
destul de neclare. După căderea totalitarismului, unele 
state au revenit la democraţie (Cehia, Polonia). Unele 
au devenit democraţii chiar dacă în perioada interbe¬ 
lică au cunoscut episoade autoritare (Ungaria). Statele 
baltice par să fi dobândit şi acestea instituţii demo¬ 
cratice stabile. Pe de altă parte, Rusia a revenit la o 
formulă autoritară. Belarus nici nu a început proce¬ 
sul de democratizare. Multe foste republici sovietice 
(Ucraina, Moldova, Georgia, Armenia) sunt afectate 

de instabilitate. Toate acestea în ciuda susţinerii inter- 

» 

naţionale considerabile şi împotriva cursului refor¬ 
melor care au fost încercate în aceste state. 


104 



ROLUL PARTIDELOR 


Partidele politice sunt asociaţii libere de cetăţeni al 
căror scop este influenţarea mersului guvernării şi a 
opiniei publice. Ele au o agendă care, ideal vorbind, 
este definită ideologic (în realitate, multe partide au 
scopuri naţionale, regionale, religioase sau pur şi sim¬ 
plu sunt expresia unor feude personale). Intr-o demo¬ 
craţie - auzim adesea - partidele politice sunt pârghiile 
indispensabile ale funcţionării sistemului politic. 

Să nu ne grăbim însă... Partidele politice nu au fost 
privite întotdeauna cu îngăduinţă. George Washington, 
în ultimul său mesaj ca preşedinte {Farewell Address, 
1796), afirmă că partidele pot fi un pericol într-o guver¬ 
nare populară, iar ALTERNANŢA LA PUTERE a două par¬ 
tide poate duce la despotism. 

Partidele au mai fost atacate si din altă direcţie: 

POPULISMUL. Acesta presupune un apel direct la popor 
şi o ostilitate fundamentală faţă de partidele perce¬ 
pute ca exponente ale sistemului (şi considerate une¬ 
ori drept ,,elitiste“). 

Istoria politică a secolului XX ne oferă numeroase 

exemple în care partidele politice au fost actori de 

bună-credintă ai democraţiei si au contribuit la mo- 
> » » 

dernizarea societăţii. Insă există şi alte exemple, când 



un partid politic a distrus ordinea democratică şi a 
sprijinit un regim dictatorial. Partidul Naţional-So- 
cialist al Muncitorilor din Germania (NSDAP)a fost 
vehiculul care l-a adus pe Adolf Hitler la putere. In 
România lui Nicolae Ceauşescu, Partidul Comunist 
Român era definit în Constituţia din 1965 drept „forţa 
politică conducătoare a întregii societăţi". 

Oricare ar fi fost păcatele istorice sau viciile struc¬ 
turale ale partidelor politice, toate democraţiile actuale 
sunt pluraliste. Altfel spus, au SISTEME DE PARTIDE. 
Aceste sisteme sunt remarcabil de stabile, chiar dacă în 
interiorul lor ponderea relativă a partidelor se schimbă. 
Există însă şi momente de ruptură, când întregul sistem 
de partide se reconfigurează. Un exemplu este Italia, 
după afacerea de corupţie Manipulite („Mâini curate"). 
Scandalul de corupţie dezvăluit în 1992 a zguduit din 
temelii sistemul politic italian. După alegerile locale 
din 1993 şi cele naţionale din 1994, partidele care domi¬ 
naseră scena politică italiană din 1946 (creştin-demo- 
craţii şi socialiştii) au fost demolate de votul de protest, 
locul lor fiind luat de alte partide, precum Liga Nor¬ 
dului sau Forza Italia. 

SISTEMELE DE VOT 


Voinţa politică a electoratului se traduce în repre¬ 
zentare politică prin intermediul votului. In democra¬ 
ţiile Greciei antice acest lucru nu era neapărat adevărat. 
TRAGEREA LA SORŢI, mai curând decât votul, era consi¬ 
derată o procedură „democratică". Insă în democraţiile 
moderne, fără excepţie, alegerile sunt elementul cen¬ 
tral al sistemului politic. 

Democraţia este definită adesea drept regimul unde 
contează voinţa majorităţii. Problema este că această 
majoritate nu este întotdeauna uşor de descoperit. 

Avem ca punct de plecare opţiunile individuale ale 
cetăţenilor, care se exprimă la urne, iar ca punct de so¬ 
sire, mandatele disponibile (mandatele dintr-un par¬ 
lament, cele ale unui consiliu local sau mandatul unui 
preşedinte). Cum ajungem de la voturi la mandate? 
Prin intermediul SISTEMULUI DE vot. 

In linii mari, există două categorii de sisteme de vot. 
Prima este aceea a sistemelor de vot MAJORITARE. Aici 
mandatul este atribuit candidatului care are cele mai 
multe voturi. Sunt două variante principale: ÎNTR-UN 
TUR şi ÎN DOUĂ TURURI. Aplicate în alegerile parlamen¬ 
tare, aceste sisteme tind să producă majorităţi solide şi 
guvernări stabile, însă tind să penalizeze partidele mici. 

A doua categorie este aceea a sistemelor PROPORŢIO¬ 
NALE. Aici partidele primesc mandate în funcţie de 
proporţia voturilor pe care le-a primit fiecare. Se folo¬ 
sesc, de regulă, liste de partid. Dacă un partid primeşte, 
spre exemplu, 25% din voturile exprimate, atunci are 
dreptul, în principiu, la 25% din mandatele disponibile. 
Acest sistem este mai prietenos cu partidele mici, însă 
îi pune în dificultate pe independenţi. De asemenea, 
tinde să producă parlamente fragmentate şi guvernări 
de coaliţie, instabile. 

Funcţionarea sistemului de vot arată, printre altele, 

una dintre diferentele care există între democraţia 

antică şi aceea modernă. In cetatea antică, cetăţenii gu¬ 
vernau adesea direct, fără reprezentanţi. In democra¬ 
ţiile moderne, sunt DELEGAŢI prin vot unii cetăţeni, 
pentru un interval limitat, pentru a administra tre¬ 
burile publice în numele tuturor. 

LIBERALISMUL 


Acum câţiva ani, la alegerile locale din România, un 
grup de cetăţeni au ieşit în stradă să protesteze: îşi vân- 
duseră votul pentru nişte peşte. Dar ei nu protestau faţă 
de cumpărarea şi vânzarea de voturi. Ceea ce îi nemul¬ 
ţumea era simplul fapt că peştele se dovedise a fi stricat. 

Oamenii votează din motive foarte diferite. Unii 
caută doar să profite ei înşişi, precum alegătorii supă¬ 
raţi din exemplul precedent. Insă alţii doresc să expri¬ 
me o poziţie cu privire la o politică sau alta. Aproape 
întotdeauna - fie că o ştim, fie că nu - opţiunile noas¬ 
tre sunt modelate de o IDEOLOGIE. 

Liberalismul este una dintre cele mai influente ideo¬ 
logii contemporane. Este o doctrină care pune accen¬ 
tul pe libertate şi pe drepturi individuale. Acest lucru 
se traduce, de regulă, prin susţinerea principiilor pieţei 
libere si a noninterventionismului. Unii liberali con- 

temporani susţin ideea STATULUI MINIMAL. 

Intelectualii Iluminismului sunt printre primii gân¬ 
ditori liberali moderni. Voltaire, spre exemplu, este un 
apărător al toleranţei şi al drepturilor civile, precum 
şi un critic al absolutismului. La începutul secolului 
al XlX-lea, tot un gânditor francez, Benjamin Constant, 
este cel care teoretizează „libertatea clasicilor 11 ca fiind 

109 



diferită de „libertatea modernilor". Prima este una care 
presupune o libertate comună ca participare politică 
în treburile colective, iar a doua este o libertate privată, 
care este posibilă prin LIMITAREA PUTERII STATULUI 
ASUPRA INDIVIDULUI. 

In secolul XX, liberalismul cunoaşte o renaştere, 
cunoscută îndeosebi sub apelativul de NEOLIBERALISM. 
Economişti precum Milton Friedman sunt de obicei 
asociaţi acestui curent, care este cunoscut mai ales pen¬ 
tru politici de tip laissez-faire. 

DREPTUL NATURAL 


Cu toate că nu este o ideologie politică, teoria drep¬ 
turilor naturale este, de regulă, fundalul teoretic al 
autorilor perioadei liberalismului clasic. Cel mai bun 
exemplu este probabil acela al lui John Locke. In Al 
doilea tratat despre cârmuire (1689), el propune o justi¬ 
ficare a proprietăţii private, care a avut o influenţă 
remarcabilă. 

Pentru teoreticienii dreptului natural, înainte ca 
oamenii să trăiască asociaţi în comunităţi, ei duceau 
un trai simplu, chiar animalic, în starea de natură. 
Pentru că în această stare nu existau legi scrise şi nici 
instituţii, înseamnă că pe atunci oamenii nu făceau 
distincţia între „al meu“ şi „al tău“. Altfel spus, proprie¬ 
tatea era comună, a tuturor asupra întregului pământ. 
Rousseau, în Discurs asupra originii şi fundamentelor 
inegalităţii dintre oameni (1755), arată că PROPRIETATEA 
privată a fost introdusă mai târziu, prin fraudă şi forţă. 
Unii oameni şi-au însuşit ceea ce era, de fapt, al tuturor. 

Locke propune însă un argument diferit. El acceptă 
unele elemente ale teoriilor dreptului natural, dar arată 
că în starea de natură poate exista chiar şi proprietate 
privată. Aceasta se întâmplă pentru că fiecare om are 
ceva al lui: munca sa proprie. Atunci când culeg un măr 

sau când muncesc un teren virgin pentru a-1 cultiva, 
amestec munca mea cu ceva din Natură. Astfel, mărul 
devine al meu, la fel ca pământul pe care îl folosesc. 

Această teorie are implicaţii considerabile. Pentru 
Locke, dreptul la proprietate privată este unul natural. 
Nu depinde de existenţa statului sau de bunăvoinţa 
unui guvern. Mai mult, teoria sa ne duce riguros la con¬ 
cluzia conform căreia o guvernare legitimă nu poate 
încălca acest drept individual la proprietate privată. 
Dacă statul are un rol, acesta este mai degrabă de A PRO¬ 
TEJA EXERCITAREA ACESTOR DREPTURI ELEMENTARE. 

Argumentele din scrierile dreptului natural au influ¬ 
enţat direct gândirea democratică şi liberală a ultime¬ 
lor secole. Discursul contemporan despre DREPTURILE 
OMULUI, spre exemplu, este de neînţeles fără apelul la 
elemente de teorie a dreptului natural. 

SOCIALISM, SAU SOCIAL-DEMOCRATIE? 

3 5 


în 1875, Karl Marx este exasperat de unii dintre co¬ 
legii săi din mişcarea muncitorească. Aceştia lansaseră 
o platformă politică şi se pregăteau să participe la alegeri. 
Aşa încât, în Critica Programului de la Gotha, Marx le 
transmite acestora ce crede el despre democraţie: „în aceas¬ 
tă ultimă formă de stat a societăţii burgheze, lupta de 
clasă urmează să fie definitiv rezolvată pe calea armelor/ 1 
Termenul SOCIALISM este folosit astăzi pentru a 
desemna, laolaltă, şi doctrina unor autori precum Karl 
Marx, şi pe aceea a tovarăşilor săi de drum mai mo¬ 
deraţi. Să rezervăm acum termenul COMUNISM pentru 
cei din prima categorie şi să ne ocupăm doar de ceilalţi, 
numind doctrina acestora SOCIAL-DEMOCRATĂ. 

Spre deosebire de liberalism, social-democraţia pune 
accent pe interventionismul statului în economie 
şi în societate. Social-democraţii propun, de regulă, IM¬ 
POZITE PROGRESIVE, pentru a efectua REDISTRIBUIREA 
avuţiei. Ei subscriu la o versiune diluată a teoriei lup¬ 
tei de clasă şi se prezintă ca reprezentaţi ai muncitorilor 
(de unde şi denumirea de „laburişti" pe care o au în 
unele ţări). De guvernările social-democrate este legată 
şi instituirea unui STAT asistenţial (welfare state) în 
ţări precum Suedia sau Marea Britanie. De asemenea, 



social-democratii tradiţionali tind să susţină, eventual 
prin subvenţii, existenţa unui însemnat SECTOR DE STAT. 

„Problema socialismului - aşa cum arăta Margaret 
Thatcher - este că, în cele din urmă, banii celorlalţi se 
termină. “ Criza economică din 2007-2008, care a adus 
deficite ale bugetelor de stat, nu pare să fi redus to¬ 
tuşi prea mult din atractivitatea socialismului în ge¬ 
neral şi a social-democraţiei în particular. Unii au 
înţeles din evenimente exact ce au dorit. Pentru stânga 
actuală, criza financiară este, în realitate, o criză a sis¬ 
temului capitalist. 



CONSERVATORISMUL 


Este destul de complicat să separăm astăzi, în dis¬ 
cursul politic occidental, conservatorismul de libera¬ 
lism. Iată de ce uneori utilizăm un termen compozit: 
CONSERVATORISMUL LIBERAL. Sursele sale sunt în se¬ 
colul al XVIII-lea. David Hume, un filozof si istoric din 
şcoala Iluminismului scoţian, a publicat în 1741-1742 
o serie de eseuri ( Essays, Moral and Political) în care 
propune o critică a dogmatismului politic. Constituţia 
Angliei este opera experienţei şi prudenţei, mai degrabă 
decât rezultatul aplicării unor principii abstracte. Cât 
despre libertatea politică, aceasta este rezultatul unui 
gen de echilibru subtil al mecanismelor politice. Acest 
fel de argument este dezvoltat apoi de Edmund Burke 
în Reflecţii asupra Revoluţiei din Franţa (1790). Schim¬ 
bările bruşte sunt de evitat. In politică, esenţială este 
acţiunea timpului: „Efectul libertăţii asupra oamenilor 
este că ei fac ce poftesc. Aşa încât să vedem mai întâi 
ce poftesc ei să facă înainte să-i felicităm, pentru că în 
curând aceste felicitări s-ar putea schimba în critici“. 
Conservatorul este, aşadar, rezervat, dacă nu cumva 
ostil, în privinţa ideii de revoluţie politică. 

In secolul XX apare un curent numit NEOCONSER- 

vator. Una dintre sursele intelectuale ale acestei direcţii 

este filozofia politică a lui Leo Strauss. în ordine po¬ 
litică, neoconservatorismul s-a afirmat în apărarea 
valorilor tradiţionale, precum şi ca un critic al regi¬ 
murilor socialiste. Ronald Reagan a fost unul dintre 
oamenii politici cei mai importanţi din perioada Răz¬ 
boiului Rece, susţinător al democratizării, cel care i-a 
adresat liderului sovietic îndemnul „Mister G orbaciov, 
dărâmă acest zid! (al Berlinului) 1 '. Tot Reagan afirma 
despre sine: „Un membru al Congresului m-a acuzat 
că am o atitudine de secol XIX cu privire la lege şi or¬ 
dine. Aceasta este o acuzaţie falsă. Am o atitudine de 

secol XVIII. Atunci Părinţii Fondatori (ai Constituţiei 
americane) au arătat clar că siguranţa cetăţenilor care 
respectă legea trebuie să fie una dintre principalele 
preocupări ale guvernării". 



REPUBLICANISMUL 


Unul dintre aceşti Părinţi Fondatori a fost James 

Madison. In scrisoarea io din The Federalist Papers, 

comentariul pe care, împreună cu Hamilton şi Jay, l-a 

făcut Constituţiei americane, Madison arată că există 

o deosebire fundamentală între democraţie si REPU- 

BLICĂ. O democraţie este regimul în care cetăţenii 
participă direct la toate deciziile publice. Ea are dez¬ 
avantajul instabilităţii, aşa cum o dovedeşte, crede 
Madison, şi exemplul democraţiilor antice. O repu¬ 
blică este regimul în care poporul încredinţează condu¬ 
cerea treburilor publice unui grup de reprezentanţi 
aleşi. Acesta este un regim stabil, în care libertatea în¬ 
floreşte şi drepturile civile sunt garantate. Este ceea ce 
numim acum democraţie reprezentativă. 

Textul lui Madison ne face să înţelegem ceva impor¬ 
tant despre democraţia contemporană: ea este un produs 
de sinteză. Este un regim al egalităţii, care însă respectă 
şi drepturile şi libertăţile individuale. încurajează iniţia¬ 
tiva privată, însă acomodează şi un stat asistenţial. Are 
o latură liberală, dar şi una conservatoare. Este născută 
în revoluţie, cunoaşte mişcări de protest, dar preţuieşte 
liniştea si toleranta. Ideile sale sunt asumate, dar si cri- 
ticate, de liberali, social-democraţi şi conservatori. 



La un nivel profund însă, personajul care a lipsit până 
acum din această istorie este REPUBLICANISMUL. îna¬ 
inte să existe democraţia modernă, şi cu mult timp 
înainte ca partidele să se organizeze şi să participe în 
alegeri democratice cu doctrinele lor, instituţiile şi argu¬ 
mentele a ceea ce numim noi astăzi „democraţie" au 
fost propuse de gânditorii republicani. (Unii dintre ei 
susţineau de fapt monarhia, ceea ce ne arată că tre¬ 
buie mai întâi să judecăm înainte să tragem concluzii.) 

Republicanismul este, până în secolul alXVIII-lea 
inclusiv, o doctrină care apără ideea libertăţii asigurate 
prin participarea politică a cetăţenilor în cadrul unui 
regim echilibrat. 

epilog: 


CHIPUL DEMOCRAŢIEI 

> 


Tânărul pictor Eugene Delacroix nu a avut noroc 
la început cu una dintre picturile sale, Libertatea condu¬ 
cândpoporul. A fost cumpărată pentru a-i aminti nou¬ 
lui monarh, „regele-cetăţean" Ludovic-Filip I, instaurat 
de Revoluţia din 1830, despre rolul jucat de popor în 
instaurarea noului regim. Compoziţia a fost însă cu¬ 
rând declarată drept inflamatoare şi a fost ascunsă în 
podul palatului, înainte de a-i fi înapoiată autorului. 
Au trecut zeci de ani până când publicul a văzut-o în- 
tr-un muzeu, la Luvru. 

Imaginea este puternică. Centrul este dominat de 
o femeie cu pieptul gol, care ridică, într-un gest de sfi¬ 
dare, tricolorul francez. In cealaltă mână are o puşcă 
cu baionetă. Pe cap poartă o bonetă frigiană, simbol al 

Revoluţiei. 

» 

In pictura lui Delacroix este reprezentată o baricadă. 
In faţa ei sunt morţii. Unul dintre ei este dezbrăcat, pre¬ 
cum Hector. In jurul femeii sunt doar bărbaţi. Aproa¬ 
pe toţi sunt înarmaţi. Judecând după haine şi după 
ce poartă pe cap, ei provin din toate clasele sociale. Unul 
este rănit, însă priveşte cu speranţă către femeie. 

Sânii dezveliţi nu sunt aici un simbol erotic. Femeia 
» 

reprezintă virtutea pură şi dezlănţuită. Postura ei este 
o imitaţie a modelelor antice. 

Democraţia, aşa cum o cunoaştem astăzi, a păşit 
pe scena istoriei europene acum mai bine de un secol, 
în era revoluţiilor. Este regimul dominant, din punctul 
de vedere al legitimităţii. Chiar şi sistemele hibride 
sau autoritare se prezintă astăzi drept regimuri care se 
sprijină pe consimţământul poporului. Democraţia 
mai există şi acum (în vreme ce alte forme de guvernare 
au intrat într-un declin relativ) tocmai pentru că a fost 
de la începuturile sale un regim puternic, bazat pe PAR¬ 
TICIPARE şi pe EGALITATE. A rezistat vremurilor şi 
pentru că a reuşit să se adapteze. A devenit un regim 
al DREPTURILOR INDIVIDUALE şi al BUNĂSTĂRII. Ce 
va fi democraţia în viitor depinde şi de noi. 

una democratică şi să înţelegem că «cei aleşi » misă ne dea socoteală pentru 
tot ce fac. Că puterea cu care au fbst învestiţi trebuie să se consume nu- 
ii,.o p, ntni hinvk itomui 

întorcândspateje celor chemaţi să ne slujească, i-am lăsat să-şi facă de 

> 

rămas gol, s-au destrăbălat în el, şi-au creat mecanismele de autoge- 
nerare a puterii sub masca jocului democratic. Au făcut ce-au vrut cu 
forţa de decizie care Ic-a fost pusă în braţe, simţind că nimeni nu-i con¬ 
trolează şi nimeni nu le va cere vreodată socoteală..Au furat cu nemiluita 
banii publici, au sărăcit ţara, ne-au lăsat fără spitale şi medici, cu şcoala şi 
minţile, vraişte, ne-au distrus patrimoniul, au închis drumurile celor 
mai buni dintre noi şi i-au făcut să plece. Nepăsându-ne de felul în; care 
se iau hotărârile în nuntele nostru, am ajuns la bunul plac al intere¬ 
selor şi capriciilor lor. Lenea socială, aceşţâ e’ «păcatul cetăţenesc» în 
care trăim de un sfert de secol." 





